Parlimen tangguh atas faktor perundangan, sains dan data COVID-19

PUTRAJAYA 3 Mac. – Persidangan Parlimen bukan digantung tetapi ditangguhkan atas faktor perundangan, sains serta data pandemik COVID-19 ketika ini, kata Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan.

Beliau berkata berdasarkan faktor perundangan, tiada keperluan untuk Parlimen bersidang dalam tempoh darurat memandangkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah boleh membuat ordinan di bawah Perkara 150 (2B) Perlembagaan Persekutuan.

Selain itu, katanya Perkara 14(1) Ordinan Darurat (Kuasa-Kuasa Perlu) 2021 juga menyatakan dengan jelas bahawa sidang Parlimen ditiadakan dalam tempoh darurat.

“Seri Paduka boleh buat undang-undang maka keperluan untuk Parlimen bersidang tiada,” katanya dalam sidang media bersama Menteri Kesihatan Datuk Seri Dr Adham Baba di Kementerian Kesihatan (KKM) di sini, hari ini.

Istana Negara dalam kenyataan sebelum ini menyatakan Al-Sultan Abdullah menzahirkan pandangan bahawa Parlimen boleh bersidang semasa tempoh darurat berkuat kuasa pada suatu tarikh yang difikirkan sesuai oleh Seri Paduka atas nasihat Perdana Menteri.

Pengelola Bijaya Diraja Istana Negara Datuk Ahmad Fadil Shamsuddin berkata, perkara itu termaktub dalam subperenggan 14(1)(b) Ordinan Darurat (Kuasa-Kuasa Perlu) 2021 yang menyatakan Parlimen hendaklah dipanggil, diprorog dan dibubarkan pada suatu tarikh sebagaimana difikirkan sesuai oleh Seri Paduka atas nasihat Perdana Menteri.

“Ahli Parlimen sebagai petugas barisan hadapan bekerjasama tangani COVID-19 di kawasan masing-masing dan kerajaan serius merangka strategi bendung penularan wabak ini,” katanya.

Menurutnya, daripada 220 ahli Parlimen, 77 daripadanya berusia 61 hingga 69 tahun, 19 orang berusia 70 hingga 79 tahun dan empat lagi berusia 80 tahun ke atas.

“Hampir sebahagian ahli Parlimen adalah kumpulan berisiko…jadi kita tidak mahu mereka terdedah kepada COVID-19 sebab berada di ‘confined area’ iaitu sempit dan tertutup.

Takiyuddin berkata Perdana Menteri Tan Sri Muhyiddin Yassin juga telah memberi jaminan bahawa sidang Parlimen boleh dijalankan selepas tempoh darurat tamat pada 1 Ogos ini.


Annuar terima pemecatan sebagai SU Agung BN

PUTRAJAYA, 6 Jan – Tan Sri Annuar Musa berkata beliau menerima pemecatannya sebagai Setiausaha Agung Barisan Nasional (BN) dan Setiausaha Agung Bersama Muafakat Nasional (MN) yang berkuat kuasa semalam.

Meskipun begitu katanya beliau akan terus berjuang atas wadah perjuangan UMNO bagi menyumbang ke arah parti yang bermaruah, berintegriti dan kekal memimpin penyatuan ummah dan menunjangi permuafakatan nasional.

“Dengan tidak lagi menjadi Setiausaha Agung BN, saya lebih bebas bertindak dan membuat pendirian politik mengikut hati nurani dan conscience saya sendiri bersama rakan-rakan yang sealiran,” katanya pada sidang media khas mengenai pemecatan beliau di sini hari ini.

Pada masa sama, Annuar berkata peraturan BN menetapkan keputusan melantik dan memecat tidak boleh dibuat oleh presiden UMNO, sebaliknya mesti dilakukan oleh pengerusi BN pada mesyuarat Dewan Tertinggi BN.

“Ia (pemecatan) tidak boleh dibuat oleh presiden UMNO dalam pertemuan dengan ketua-ketua bahagian UMNO… mesti berunding dengan parti-parti yang lain dalam BN, satu parti satu undi dan tiga parti lain juga berhak untuk mencadangkan siapa yang ganti setiausaha agung,” katanya.

Annuar yang juga Menteri Wilayah Persekutuan, berkata kebelakangan ini beberapa perkara, peristiwa dan dasar telah menuntut beliau untuk bertindak mempertahankan prinsip dan pendirian politiknya secara tegas dan berterus-terang.

“Antaranya ialah terdapat sokongan hitam putih kepada Datuk Seri Anwar Ibrahim untuk menjatuhkan kerajaan Perikatan Nasional yang dianggotai BN dan percubaan dan perundingan melibatkan DAP dalam apa yang diistilahkan ‘Pembentukan Jajaran Baharu Politik’,” katanya.

Selain itu, beliau berkata ada percubaan menggugat kestabilan kerajaan Perikatan Nasional berkali-kali yang menyebabkan terjejasnya hubungan baik antara UMNO, PAS dan Bersatu.
– BERNAMA


Semuanya demi rakyat

Rata-rata itulah reaksi umum kepada pengumuman Pakej Rangsangan Ekonomi Melakaku Maju Jaya 2021: Sejahtera Bersama oleh YAB Datuk Seri Sulaiman Md. Ali Ketua Menteri Melaka pada 18 Jun lalu.

Di sebalik keadaan sukar yang melanda semua ketika ini, kerajaan negeri pimpinan Datuk Seri Utama Sulaiman Md Ali mengambil langkah berani membantu rakyat Melaka yang terkesan akibat pandemik Covid 19 dan PKP 3.0.

Bukan sedikit jumlah yang diperuntukkan. Di sebalik kesukaran mengurus negeri dan kehilangan punca pendapatan utama dari sektor pelancongan, kerajaan negeri memperuntukkan RM174.53 juta bagi pakej rangsangan ini kali ini.

Jika dicampur dengan jumlah bantuan semasa PKP 1.0 yang lalu (RM21.45 juta), jumlah peruntukan bantuan ketika PKP sahaja berjumlah RM195.98 juta.

Namun, semuanya adalah demi rakyat! Kerajaan negeri peka dan prihatin dengan kesukaran yang dialami rakyat Melaka. Maka itu digerakkan strategi ‘serampang dua mata’ melalui pakej ini yang berbentuk bantuan dan rangsangan.

Mungkin ramai yang terlupa, atau buat-buat lupa, kerajaan negeri pimpinan YAB Datuk Seri Sulaiman Md. Ali juga perlu berjimat dan berhemah dalam perbelanjaan negeri.

Namun pasukan kerajaan negeri tetap berusaha keras menyantuni keperluan rakyat yang terkesan teruk akibat pandemik ini. Di masa yang sama pula, mereka perlu memikirkan bagaimana untuk merangsang pertumbuhan ekonomi negeri.

Ini harus dilakukan agar kita berada dalam ‘mode’ sedia setelah sektor ekonomi dibuka sepenuhnya nanti. Kita perlu ‘menebas lalang’, membuka jalan dan menyediakan laluan untuk kemudahan masa hadapan.

Tidak perlu menunggu sehingga semuanya selesai, baru hendak bermula. Strategi paling tepat adalah menyediakan asas yang kukuh melalui pakej rangsangan ini.

Setelah semua sektor dibuka nanti, kita sudah pun berada di ‘gear 3’. Ketika itu nanti, yang perlu dilakukan adalah menstabilkan situasi dan meneruskan pacuan sehingga ‘gear 5 atau 6’.

Kita percaya, polisi dan prosedur sedia ada sudah cukup untuk memudahkan urusan permohonan dan penerimaan bantuan. Kita juga yakin para pelaksana polisi akan mempermudah urusan pemohon.

Maka itu, tiada alasan lagi untuk kita melihat pakej bantuan ini gagal mencapai objektifnya. Jalan menuju kejayaan terbentang luas dihadapan kita.

Rakyat positif dengan pakej yang diumumkan. Sekarang adalah masa untuk melaksanakan apa yang telah diumumkan. Kerjasama padu dan jitu diperlukan antara kepimpinan dan penjawat awam sebagai pelaksana.


Saifuddin dilantik YDP MPAG baharu

AYER KEROH 5 September – Bekas Ketua Penolong Setiausaha Kanan Kerajaan, Jabatan Ketua Menteri Melaka (JKMM), Tpr. Saifuddin Abdul Karim dilantik sebagai Yang Dipertua Majlis Perbandaran Alor Gajah (MPAG) yang baharu berkuatkuasa hari ini.

Saifuddin, 46, berkelulusan Sarjana Muda Perancang Bandar dan Wilayah Universiti Teknologi MARA Shah Alam dan MSc. in Renewable Energy: Technology and Sustainability, University of Reading, United Kingdom, selain pernah bertugas di Bahagian Khidmat Pengurusan JKMM dari April 2021 hingga 2 September lalu.

Sebelum ini beliau pernah berkhidmat di Kementerian Tenaga, Sains, Teknologi, Alam Sekitar dan Perubahan Iklim, selain itu, pada 2016 beliau berkhidmat sebagai Pegawai Perancang Bandar dan Desa, Majlis Bandaraya Melaka Bersejarah (MBMB).


Gajah betina mati di tepi jalan

PADANG TERAP, 15 Feb – Seekor gajah betina ditemukan mati di tepi Jalan Empangan Pedu di Kampung Pinang, Pedu di sini pagi tadi.

Gajah itu dijumpai oleh penduduk kampung yang keluar menoreh getah sebelum menghubungi Jabatan Perlindungan Hidupan Liar dan Taman Negara (Perhilitan) pada kira-kira 8.30 pagi untuk tindakan lanjut.

“Setakat ini tiada maklumat yang boleh saya bagi. Saya pun (perlu) tunggu keputusan dari pasukan forensik yang datang dari ibu pejabat (Jabatan Perhilitan Kuala Lumpur) untuk bedah siasat (punca kematian gajah ini),” katanya ringkas ketika dihubungi Bernama melalui aplikasi WhatsApp hari ini.

Sementara itu, seorang penduduk kampung Shazwan Ismail, 25, berkata dia dimaklumkan mengenai kejadian itu oleh penduduk lain yang terserempak dengan gajah berkenaan semasa keluar menoreh getah pada kira-kira 7.30 pagi tadi.

“Apabila sampai (di lokasi kejadian), saya dapati gajah ini sudah mati dan dalam keadaan terduduk, apabila diamati, terdapat kesan darah bersama najisnya yang berkemungkinan gajah betina ini termakan racun atau baja tanaman kebun.

“Penduduk kampung sudah lebih sebulan melihat sekumpulan tujuh ekor gajah berkeliaran di kawasan kebun getah mereka dan saya rasa gajah betina ini mungkin salah seekor daripada sekawan gajah berkenaan,” katanya. – BERNAMA


Nilai eksport industri florikultur RM417.3 juta tahun lepas – MAFI

KOTA BHARU, 4 Jun – Industri florikultur terutamanya bunga orkid merupakan antara produk bernilai tinggi yang mempunyai permintaan pasaran tumpuan apabila mencatatkan nilai eksport RM417.3 juta pada tahun 2021 berbanding RM403 juta pada tahun sebelumnya.

Timbalan Menteri Pertanian dan Industri Makanan I Datuk Seri Ahmad Hamzah berkata pada tahun 2021 juga, pengeluaran bunga-bungaan negara dianggarkan berjumlah 414 juta keratan atau pasu dengan nilai RM270 juta.

Katanya agenda meningkatkan eksport produk dan hasil bersasar seperti meningkatkan pertumbuhan pasaran dan pembangunan produk bernilai tinggi merupakan antara strategi yang diberi tumpuan dalam Dasar Agromakanan Negara 2.0.

“Justeru, permintaan yang semakin meningkat di pasaran global dalam industri florikultur ini, pastinya memberi peluang kepada pengeluar tempatan untuk terus meneroka dan membangunkan peluang pasaran baharu.

Beliau berkata demikian semasa berucap merasmikan Pesta Orkid, Flora dan Herba 2022 di Pusat Transformasi Luar Bandar (RTC) Kota Bharu, di sini malam tadi.

Turut hadir Pengerusi Jawatankuasa Pertanian, Industri Asas Tani, Bioteknologi, Teknologi Hijau dan Alam Sekitar negeri Tuan Mohd Saripudin Tuan Ismail, Ketua Setiausaha Kementerian Pertanian dan Industri Makanan (MAFI) Datuk Haslina Abdul Hamid serta Ketua Pengarah Lembaga Pemasaran Pertanian Persekutuan (FAMA) Datuk Zainal Abidin Yang Razalli.

Mengulas mengenai penganjuran Pesta Orkid, Flora dan Herba 2022, Ahmad berkata edisi ketujuh itu dianjurkan bermula Khamis hingga 12 Jun (2-12 Jun) depan dan akan beroperasi 10 pagi hingga 11 malam.

Beliau berkata Program ini juga bersifat serampang dua mata yang turut mempromosikan Pameran Pertanian, Hortikultur dan Pelancongan Agro Malaysia (MAHA) 2022 yang bakal diadakan pada 4 hingga 14 Ogos depan di Taman Ekspo Pertanian Malaysia Serdang (MAEPS), Serdang, Selangor.- BERNAMA


Ikhlas mendidik jadi pegangan Tokoh Guru Kebangsaan 2023

AYER KEROH 16 Mei – Keperibadian serta hati yang ikhlas dalam mendidik anak-anak mendapatkan pendidikan melayakkan seorang bekas Pengetua Cemerlang Gred Khas C, Datin Seri Dr Nuinda Alias menerima pengiktirafan sebagai Tokoh Guru Kebangsaan 2023, hari ini.

Beliau sebelum ini pernah berkhidmat sebagai penjawat awam di Maktab Sabah, Kota Kinabalu bermula pada tahun 2006 dan menamatkan perkhidmatan pada 6 Januari 2022.

“Saya tidak terfikir pun untuk diangkat menjadi tokoh guru sebab titik perjuangan atau permulaan saya sebagai guru adalah membantu pelajar-pelajar saya apakah yang mereka (pelajar) boleh capai dalam pendidikan.

“Pesanan saya kalau mahu menjadi guru hati kita kena ikhlas, perlu mendidik dengan hati nurani kita kerana keikhlasan itulah akhirnya melayakkan saya menerima tokoh guru ini.

“Jadilah sebagai guru insani yang berjiwa mulia dan berhati ikhlas, sanggup berjuang untuk mendidik anak bangsa kita demi pembangunan negara yang kita cintai dan generasi masa akan datang,” kata ibu kepada empat anak ini.

Beliau berkata demikian kepada pemberita selepas menerima anugerah berkenaan yang disampaikan Perdana Menteri Datuk Seri Anwar Ibrahim pada Sambutan Hari Guru Peringkat Kebangsaan Kali Ke-52 Tahun 2023 bertemakan ‘Guru Insani Pemangkin Generasi MADANI’ di Pusat Dagangan Antarabangsa Melaka (MITC) di sini, hari ini.

Hadir sama Ketua Menteri, Datuk Seri Ab Rauf Yusoh; Menteri Pendidikan Fadhlina Sidek; Setiausaha Kerajaan Negeri, Datuk Wira Zaidi Johari; Speaker Dewan Undangan Negeri, Datuk Wira Ibrahim Durum; Timbalan Menteri Pendidikan, Lim Hui Ying; barisan Exco Kerajaan Negeri serta lain-lain kenamaan.

Sementara itu bekas Pengarah Bahagian Pengurusan Sekolah Harian Kementerian Pendidikan Malaysia (KPM), Datuk Mazlan Mohamad,69, pula diangkat menerima Anugerah Tokoh Kepimpinan Pendidikan Kebangsaan 2023.

Berkhidmat sebagai warga pendidik selama 34 tahun, fokus utama beliau adalah untuk memastikan semua anak-anak di negara ini tidak tercicir daripada arus pendidikan seperti dalam Dasar Pembangunan Pendidikan 2000-2010.


Mangsa banjir di empat negeri berkurangan, Johor masih meningkat

KUALA LUMPUR, 11 Jan-  Situasi banjir di beberapa negeri menunjukkan perkembangan positif apabila jumlah mangsa ditempatkan di pusat pemindahan sementara (PPS) menurun dengan mangsa di Terengganu dan Perak dibenarkan pulang ke rumah masing-masing.

Bagaimanapun, menurut portal Info Bencana Jabatan Kebajikan Masyarakat (JKM) jumlah mangsa di Johor meningkat menjadikan jumlah keseluruhan mangsa di Pahang, Kelantan dan Johor kini   mencecah 26,546 orang.

Menurut portal infobanjir.water.gov.my, paras air sungai di beberapa lokasi  juga masih melepasi paras bahaya antaranya di sepanjang Sungai Pahang termasuk Lubuk Paku dan Maran; Sungai Jelai di Lipis serta Sungai Golok di Rantau Panjang dan Kuala Jambu.

Di PAHANG, jumlah mangsa di 222 PPS petang ini berkurangan kepada 22,055 berbanding 23,944 orang pagi tadi dengan Temerloh masih merekodkan jumlah teramai iaitu 11,109 orang.

Ia diikuti Maran (2,795 orang), Pekan (2,662 orang), Bera (1,586 orang), Lipis (1,268 orang), Raub (1,038 orang),  Jerantut (786 orang). Kuantan (748 orang) dan Rompin (63 orang).

Sementara itu, pemegang konsesi Lebuhraya Pantai Timur 1 (LPT1) ANIH Berhad dalam kenyataannya  memaklumkan semua lorong di KM126.3 antara Chenor dan Temerloh yang sebelum ini hanya dibuka di lorong laju bagi kedua-dua hala, kini dibuka sepenuhnya mulai 1 tengah hari tadi.

Di KELANTAN jumlah mangsa banjir membabitkan dua jajahan semakin berkurangan kepada 888 orang setakat 3 petang ini berbanding 1,702 mangsa pada pagi tadi di 10 PPS dengan Pasir Mas seramai 674 mangsa dan Kuala Krai (214 mangsa).

Situasi berbeza di JOHOR apabila jumlah mangsa di 42 PPS terus meningkat kepada 3,603 orang berbanding 3,145 orang pagi tadi, dengan Kluang merupakan daerah terbaharu dilanda banjir.

Pengerusi Jawatankuasa Kesihatan dan Alam Sekitar Negeri R. Vidyananthan berkata jumlah ini meliputi seramai 2,219 mangsa di Kota Tinggi; 1,104 mangsa (Johor Bahru); 104 mangsa (Kulai) dan 73 mangsa  (Kluang),  22 mangsa (Mersing) dan 81 mangsa (Segamat).

Di TERENGGANU dan PERAK situasi banjir telah pulih sepenuhnya membawa kepada penutupan PPS dan semua mangsa dibenarkan pulang ke rumah masing-masing.

Sementara itu, di SABAH,  jumlah mangsa banjir di Kudat meningkat kepada 71 orang setakat pukul 4 petang ini berbanding hanya 44 orang pagi tadi.

Menurut kenyataan Sekretariat Jawatankuasa Pengurusan Bencana Negeri Sabah, kesemua mangsa ditempatkan di pusat pemindahan sementara (PPS) di Dewan Sekolah Kebangsaan (SK) Tun Mustapa yang dibuka pada pukul 8.30 pagi tadi.

Berdasarkan kenyataan itu, sebanyak tujuh kampung dinaiki air di Pitas dan lima kampung di Kota Marudu sekali gus menjadikan jumlah keseluruhan sebanyak 29 kampung terjejas banjir di Sabah.

Tiga PPS dibuka di Kota Marudu iaitu SK Taritipan, Dewan SMA Damai dan Dewan Kampung Asin-Asin pada pukul 2 petang tadi, namun, belum ada penduduk kampung ditempatkan di PPS terbabit.

“Anggota bertugas kini sedang dalam proses memindahkan mangsa banjir ke PPS. Jumlah mangsa banjir akan dikemas kini dari semasa ke semasa,” menurut kenyataan itu.


PRU15: Mangsa banjir di PPS akan mengundi esok

PASIR MAS, 18 November – Banjir yang masih belum pulih di Kampung Kubang Kual menyebabkan lebih 100 mangsa yang ditempatkan di pusat pemindahan sementara (PPS) Sekolah Kebangsaan (SK) Kubang Kual, Rantau Panjang di sini terpaksa terus menetap di pusat itu sehingga hari pengundian esok.

Bagi Fazilah Othman, keadaan di dalam rumahnya masih digenangi air dan berselut menyebabkan beliau sekeluarga mengambil keputusan untuk terus berada di PPS tersebut.

“Kami di sini bernasib baik kerana sekolah yang dijadikan PPS ini turut dijadikan sebagai pusat mengundi dan memudahkan kami. Memang terasa agak pelik tetapi apakan daya, kami semua masih belum boleh pulang ke rumah,” katanya ketika ditemui Bernama di sini hari ini.

Tiga anaknya yang merupakan pengundi kali pertama tiba dari Kuala Lumpur awal pagi tadi dan turut ditempatkan di PPS itu, katanya.

Seorang lagi mangsa, Selamah Isa, 93, berkata beliau bersyukur kerana dipindahkan ke PPS itu oleh pihak berkuasa sejak Sabtu lepas kerana rumah yang didiaminya berada di kawasan rendah.

“Macam inilah bila sudah berusia. Hendak bergerak ke mana-manapun perlu mendapatkan bantuan daripada orang lain,” katanya yang tidak pernah gagal menunaikan tanggungjawab sebagai pengundi sejak 1960-an.

Tinjauan di sekolah itu mendapati kira-kira 40 anggota pelbagai agensi seperti Jabatan Bomba dan Penyelamat Malaysia, Angkatan Pertahanan Awam Malaysia, Jabatan Kebajikan Masyarakat dan Jabatan Sukarelawan Malaysia membersihkan kawasan itu sebagai persiapan menjadi pusat pengundian esok.


MySejahtera: Kemaskini terbaharu bantu pengguna lihat, pantau tahap kesihatan

Menteri Kesihatan, Khairy Jamaluddin menerusi hantaran di Twitter, memaklumkan ciri-ciri baharu itu dilihat membantu pengguna untuk memantau dan mendapatkan maklumat mengenai tahap kesihatan mereka dengan lebih terperinci.

Katanya, rekod saringan kesihatan dan rekod imunisasi anak juga boleh dilihat menerusi aplikasi tersebut sekali gus menyeru agar Keluarga Malaysia mengemas kini aplikasi berkenaan untuk mendapatkan ciri-ciri baharu itu bermula hari ini.

Dalam hantaran sama, Khairy turut berkongsi beberapa gambar menunjukkan ciri-ciri baharu selepas dikemas kini, yang memaparkan butiran kesihatan pengguna aplikasi berkenaan seperti ketinggian, tekanan darah dan berat badan.

MySejahtera dilancarkan pada 20 April 2020 dan berfungsi sebagai aplikasi ‘pusat sehenti’ yang memudahkan pengguna mendapatkan informasi dan pemantauan berhubung wabak COVID-19 ketika negara dilanda pandemik sebelum ini.

Bagaimanapun, sejak 1 Mei lepas, penggunaan aplikasi imbasan kod QR menerusi MySejahtera untuk memasuki premis sudah tidak diwajibkan berikutan negara mula beralih menuju ke fasa endemik.


Polis siasat majlis perkahwinan pasangan selebriti langgar SOP

KUANTAN, 28 Dis – Polis membuka kertas siasatan melibatkan majlis perkahwinan pasangan selebriti susulan penularan sebuah video yang memaparkan pelanggaran prosedur operasi standard (SOP) pada majlis itu.

Ketua Polis Daerah Bentong Supt Zaiham Mohd Kahar berkata semalam pihaknya telah menerima laporan berkaitan satu video berdurasi 41 saat yang dimuat naik di laman Facebook, mengandungi rakaman majlis berkenaan yang diadakan di sebuah vila di Genting Highlands, dekat sini.

Beliau berkata siasatan awal mendapati ada tetamu di majlis yang berlangsung pada 15 Dis lepas sekitar 8.30 malam itu tidak memakai pelitup muka serta tidak mengamalkan penjarakan sosial, sekali gus melanggar SOP Pelan Pemulihan Negara Fasa Empat.

“Polis akan mengesan dan mengenal pasti kesemua individu yang hadir dalam majlis perkahwinan itu bagi membantu siasatan mengikut Perkara 17 Peraturan-Peraturan Pencegahan dan Pengawalan Penyakit Berjangkit (PPDPPB) 2021,” katanya dalam kenyataan hari ini.

Zaiham seterusnya meminta orang ramai untuk tidak membuat spekulasi mengenai insiden berkenaan dan terus mematuhi SOP yang ditetapkan oleh Majlis Keselamatan Negara (MKN).- BERNAMA


Agong berangkat ke Istiadat Pengurniaan Darjah Kebesaran

KUALA LUMPUR 13 Nov – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan berangkat ke Istiadat Menghadap dan Pengurniaan Darjah Kebesaran, Bintang dan Pingat Persekutuan 2021 bersempena Hari Keputeraan Rasmi Yang di-Pertuan Agong.

Keberangkatan tiba Seri Paduka berdua disambut Perdana Menteri Datuk Seri Ismail Sabri Yaakob bersama isteri Datin Seri Muhaini Zainal Abidin di Istana Negara.

Ini merupakan tahun kedua menyaksikan istiadat itu berlangsung dalam suasana norma baharu dengan pematuhan prosedur operasi standard (SOP) yang ketat ekoran pandemik COVID-19.

Para petugas di Istana Negara turut memakai pelitup muka dan kerusi di Balairong Seri disusun berdasarkan penjarakan fizikal seperti yang ditetapkan Kementerian Kesihatan. – BERNAMA


Santai di ‘warung konkrit’ tepi pantai

KUALA LINGGI 21 Julai – Pantai di Kuala Sungai Baru, di sini kini memiliki satu lagi destinasi mampu menarik kehadiran lebih ramai pelancong apabila sebuah warung konkrit dimajukan anak jati Kampung Hilir Pantai.

Mohd Awalluddin Ruzali, 38, bertindak berani membuat pelaburan agak besar bagi memanfaatkan tanah milik ibunya, Noriah Husin, 76, untuk dimajukan sebagai warung konkrit manakala tempat hidangan makanan dan minuman di bawah pohon rendang.

Langkah berani Mohd Awalluddin berjaya menarik kehadiran pelanggan yang gemar menikmati pemandangan indah di pantai, terutama ketika matahari terbenam di ufuk barat.

Dia yang juga merupakan seorang chef bersama isteri Azwani Abdul Latif, 38, mengambil keputusan menamatkan perniagaan di sebuah kafe di Balik Pulau, Pulau Pinang pada November lalu sebelum pulang ke kampung halamannya dan mengusahakan warung berkenaan.

“Saya lihat setiap petang ramai pengunjung pantai mandi-manda dan berkelah di pantai berhampian rumah ibu, lalu saya mengambil keputusan membina warung makan berkonsepkan tempat hidangan di bawah pokok rimbun,” ketika ditemui di warungnya hari ini.

Dia berkata, dengan memanfaatkan ilmu penyediaan makanan dan minuman yang ditimba di sebuah institusi pengajian tinggi swasta, dia dan isteri memilih untuk menyediakan makanan barat, selain roti john dan nasi lemak.

Katanya, dengan pelaburan agak besar, dia memulakan perniagaan itu pada Februari lalu bagi merebut pasaran daripada pengunjung pantai, terutama mereka yang berkelah di kawasan agak terpencil di kampung itu berbanding pantai peranginan popular seperti pantai Pengkalan Balak dan Padang Kemunting, kira-kira enam kilometer dari Kuala Sungai Baru.

Sementara itu, pelanggan, Nordin Abu Hassan, 62, berkata dia dan isteri, Hadzilah Abu Bakar, 61, serta rakan, Noor Azilah Mohamad, 45, hadir di pantai itu semata-mata untuk menikmati pemandangan indah matahari terbenam sambil menjamu selera.

“Saya cadangkan Majlis Perbandaran Alor Gajah (MPAG) memajukan pantai ini dengan menyediakan lebih banyak wakaf untuk pengunjung beristirahat sambil berkelah bersama-sama keluarga selain boleh juga membuka gerai kraftangan,” katanya.


Program Jualan Keluarga Malaysia (PJKM) diperluas ke kawasan DUN

PUTRAJAYA, 21 Feb – Program Jualan Keluarga Malaysia (PJKM) kini diperluaskan meliputi kawasan Dewan Undangan Negeri (DUN), berikutan sambutan menggalakkan program itu di kawasan Parlimen.

Kementerian Perdagangan Dalam Negeri dan Hal Ehwal Pengguna (KPDNHEP) dalam kenyataan hari ini memaklumkan ia atas permintaan Perdana Menteri Datuk Seri Ismail Sabri Yaakob yang mahu rakyat pelbagai strata ekonomi di seluruh pelusuk negara turut mendapat manfaat daripada PJKM.

Menurut KPDNHEP, seramai 1.18 juta pengunjung telah membanjiri 775 lokasi PJKM dengan nilai jualan yang direkodkan melebihi RM22.85 juta hingga 14 Feb lepas.

Program jualan itu menawarkan pelbagai barangan keperluan harian dengan harga berpatutan seperti ayam, ikan, telur, sayur-sayuran, minyak masak, gula, tepung, beras dan barangan keperluan rumah terpilih.

Pada 2 Disember lepas, Ismail Sabri melancarkan PJKM yang diadakan di kesemua 222 kawasan Parlimen secara serentak dan menawarkan barangan keperluan harian pada harga murah antara 20 dan 50 peratus.

PJKM merupakan kolaborasi antara KPDNHEP dengan agensi di bawah Kementerian Pertanian dan Industri Makanan (MAFI) serta rakan strategik sektor peruncitan. Sejumlah 113 rakan strategik mengambil bahagian dalam program PJKM itu.

“Maklum balas pengguna yang diterima rata-rata menyambut baik dan meminta PJKM ini dilaksanakan secara berkala dan mengakui bahawa harga barang-barang yang dijual dapat meringankan bebanan kos sara hidup rakyat dalam situasi harga barang yang dilaporkan kian meningkat,” menurut KPDNHEP.- BERNAMA


Ops Sudan selamat bawa 30 rakyat Malaysia, 26 warga asing ke Port Sudan – Zambry

PUTRAJAYA, 25 April – Kesemua 30 rakyat Malaysia yang terkandas di Khartoum, Sudan selamat tiba di Port Sudan pada jam 2.07 petang Isnin waktu Sudan (8.07 malam waktu Malaysia) setelah melalui perjalanan 30 jam menempuh jarak 1,233 km.

Menteri Luar Datuk Seri Dr Zambry Abdul Kadir dalam satu kenyataan pada Selasa berkata Pasukan Khas (TF) Ops Sudan Malaysia turut membawa keluar 26 warganegara lain dengan kesemua mereka berada dalam keadaan sihat dan selamat.

Warganegara lain itu terdiri daripada seorang warga Filipina, enam orang warga Kemboja, 14 orang warga Singapura, seorang warga Thailand, dua orang warga Amerika Syarikat, seorang warga Palestin dan seorang orang warga Sudan.

Jelasnya, dua lagi rakyat Malaysia yang tidak terlibat dengan proses evakuasi itu merupakan mereka yang berkhidmat dengan United Nations Mission in Sudan (UNMIS) di Abyei dan proses evakuasi mereka akan dilakukan oleh pihak Pertubuhan Bangsa-bangsa Bersatu (PBB).

“Selanjutnya, kita sedang mengusahakan untuk membawa kesemua 56 orang ini keluar dari Port Sudan melalui dua opsyen iaitu sama ada melalui laluan udara (sewaan khas pesawat) atau melalui laluan laut (kapal laut).

“Sama-sama kita doakan agar proses mengeluarkan mereka dari Sudan berjaya dilakukan sesegara mungkin dan seterusnya kesemua mereka dapat pulang ke tanah air dengan selamat,” tambahnya.

Setakat ini, lebih 400 orang dilaporkan terbunuh manakala lebih 3,500 lagi cedera sejak konflik bersenjata antara Angkatan Tentera Sudan dan pasukan separa tentera Rapid Support Forces (RSF) tercetus pada 15 April.


Anwar tidak pertimbangkan pegang jawatan Menteri Kewangan ketika ini

PUTRAJAYA, 25 Nov – Perdana Menteri Datuk Seri Anwar Ibrahim tidak mempertimbangkan untuk memegang jawatan Menteri Kewangan ketika ini dalam barisan Kabinetnya yang belum diumumkan lagi.

“Kami akan melihat semua kemungkinan tetapi pada masa ini saya tidak mempertimbangkannya (memegang jawatan Menteri Kewangan),” katanya ketika ditemui Masjid Putra selepas menunaikan solat Jumaat, di sini hari ini.

Terdahulu, pada sidang media pada hari pertamanya selepas mengambil alih Pejabat Perdana Menteri di Perdana Putra, Anwar berkata saiz Kabinetnya akan dikurangkan dan beliau juga sedang mendapatkan persetujuan daripada calon menteri untuk mengurangkan gaji mereka.

Anwar sebelum ini dilaporkan berkata saiz Kabinet akan dikecilkan kepada maksimum 25 menteri sahaja berbanding 31 menteri di bawah pentadbiran sebelum ini.


Peter Anthony diperintah bela diri tuduhan palsukan surat pejabat UMS

KUALA LUMPUR, 14 Dis – Mahkamah Sesyen di sini hari ini memerintahkan bekas Menteri Pembangunan Infrastruktur Sabah Datuk Peter Anthony membela diri atas pertuduhan memalsukan surat pejabat Timbalan Naib Canselor Universiti Malaysia Sabah (UMS) berhubung kontrak kerja penyelenggaraan dan perkhidmatan Sistem Mekanikal dan Elektrikal (M&E) di universiti itu pada 2014.

Hakim Azura Alwi membuat keputusan itu selepas mendapati pihak pendakwaan berjaya membuktikan kes prima facie terhadap Peter, 50, di akhir kes pendakwaan.

Mengikut pertuduhan, Peter, sebagai Pengarah Urusan Syarikat Asli Jati, didakwa memalsukan surat pejabat Timbalan Naib Canselor UMS bertarikh 9 Jun 2014, dengan memasukkan pernyataan palsu dengan niat digunakan untuk tujuan menipu.

Dia dituduh melakukan perbuatan itu di pejabat Ketua Setiausaha Sulit kepada YAB Perdana Menteri, tingkat lima, bangunan Perdana Putra, Pusat Pentadbiran Kerajaan Persekutuan, Putrajaya antara 13 Jun dan 21 Ogos 2014.

Dia juga berdepan pertuduhan pilihan menggunakan dokumen palsu sebagai tulen iaitu surat pejabat Timbalan Naib Canselor UMS bertarikh 9 Jun 2014 yang mempunyai pernyataan palsu pada tajuk surat itu, dan beliau mempunyai sebab untuk mempercayai bahawa dokumen tersebut adalah palsu.

Dia dituduh melakukan perbuatan itu di tempat dan masa yang sama mengikut Seksyen 471 Kanun Keseksaan dan boleh dihukum mengikut Seksyen 465 kanun sama yang membawa hukuman maksimum penjara dua tahun atau denda atau kedua-duanya, jika sabit kesalahan.


Polis tahan seorang lelaki berhubung kes buli di Taiping

TAIPING, 8 Mei – Polis menahan seorang lelaki bagi membantu siasatan kes seorang remaja Orang Kurang Upaya (OKU) yang dipercayai ditampar dan dibuli di kawasan Taman Tasik Taiping di sini semalam.

Ketua Polis Daerah Taiping ACP Osman Mamat berkata suspek yang tidak bekerja berumur 22 tahun itu ditahan di pekarangan Ibu Pejabat Polis Daerah (IPD) Taiping pada 10.45 malam tadi.

Semalam, polis mengesan satu video berdurasi seminit dua saat yang ditularkan di laman sosial Facebook bertajuk ‘Budak OKU lelaki Melayu kena tampar dan dibuli di Taman Tasik Taiping’.

Osman berkata dalam kejadian kira-kira pukul 2 pagi itu, mangsa berumur 13 tahun seorang diri beriadah menggunakan basikal di taman itu dan motif kejadian berpunca apabila suspek ingin meminjam basikal milik mangsa.


Penghuni 15 rumah di Bukit Permai 1 dinasihat pindah – Polis

KUALA LUMPUR, 13 Mac – Polis menasihatkan penduduk di 15 rumah di Jalan Bukit Permai 1, Ampang dekat sini, untuk mengosongkan kediaman dan berpindah sementara susulan berlaku gelongsoran tanah baharu semalam di kawasan tanah runtuh di Taman Bukit Permai 2 di sini.

Ketua Polis Daerah Ampang Jaya ACP Mohamad Farouk Eshak berkata gelongsoran tanah agak besar itu dikesan berlaku pada 7 malam, namun tidak membabitkan sebarang kemalangan atau kemusnahan harta benda.

“Kita khuatir kejadian gelongsoran tanah yang baharu ini akan memberi kesan kepada satu deretan kediaman di kawasan itu, jadi kita nasihatkan mereka berpindah.

“Setakat ini, hanya satu lorong sahaja yang terbabit tetapi kita akan terus memantau keadaan dari semasa ke semasa,” katanya ketika dihubungi Bernama.

Mohamad Farouk berkata keputusan tersebut dibuat selepas pemeriksaan daripada Jabatan Mineral dan Geosains (JMG) mendapati kedudukan tanah tidak stabil dan boleh menjejaskan keselamatan penduduk di kawasan itu.

Pada Khamis lepas, insiden tanah runtuh di Taman Bukit Permai 2, Ampang meragut empat nyawa, seorang cedera ringan selain 15 rumah serta 10 kenderaan terjejas.- BERNAMA


Usahawan informal, mikro terjejas banjir di Baling terima geran BBKM RM696,000

BALING, 14 Julai – Seramai 232 usahawan informal dan mikro yang terkesan bencana banjir dan kepala air di sini, 4 Julai lepas, menerima Geran Bantuan Banjir Keluarga Malaysia (BBKM) berjumlah RM696,000 daripada Kementerian Pembangunan Usahawan dan Koperasi.

Menterinya Tan Sri Noh Omar berkata geran secara sekali beri sebanyak RM3,000 kepada setiap usahawan terbabit bertujuan membantu meringankan beban mereka.

“Sehingga kini, 232 usahawan terdiri daripada usahawan di bawah Tabung Ekonomi Kumpulan Usaha Niaga (TEKUN) Nasional dan Amanah Ikhtiar Malaysia (AIM) serta usahawan disokong oleh Majlis Pembangunan Usahawan dan Koperasi Parlimen (MPUKP), telah dikenal pasti dan layak menerima bantuan,” katanya kepada pemberita selepas majlis penyerahan BBKM kepada mangsa banjir di sini hari ini.

Pada majlis sama, beliau turut menyampaikan dana zakat SME Bank berjumlah RM25,000 untuk membantu 50 mangsa banjir di sini, serta sumbangan Bank Rakyat dan Rakyat Holdings berjumlah RM110,000 kepada masjid, surau, sekolah serta 60 pelanggan Bank Rakyat.

Turut hadir, Ahli Parlimen Baling merangkap Pengerusi MPUKP Parlimen Baling Datuk Seri Abdul Azeez Abdul Rahim dan Ketua Pegawai Eksekutif TEKUN Nasional Datuk Adam Abd Ghani.

Sementara itu, Noh berkata TEKUN turut mengambil beberapa inisiatif lain bagi membantu usahawan TEKUN sedia ada yang terlibat dengan banjir di daerah ini.

“Bagi peminjam TEKUN, mereka akan menikmati moratorium hingga enam bulan bagi bayaran balik pinjaman, boleh membuat pengeluaran 50 peratus simpanan, boleh memohon pembiayaan pemulihan perniagaan dengan moratorium hingga tiga bulan serta penjadualan semula pembiayaan sedia ada.

“Sumbangan RM3,000 yang diberikan pada hari ini juga diharap dapat membantu mereka memulakan kembali perniagaan, jika mereka memerlukan jumlah yang lebih besar, mereka boleh memohon pinjaman di bawah Skim Pembiayaan Informal dan Mikro (SPIM) dengan kadar pinjaman maksimum RM10,000 dan moratorium selama 12 bulan serta tanpa faedah,” katanya.

Menurut Noh, kerajaan prihatin terhadap kesulitan dihadapi mangsa dan inisiatif yang diumumkan kementerian pada hari ini merupakan satu daripada usaha untuk membantu mereka.

“Kalau mangsa ini terdiri daripada usahawan, mereka umpama sudah jatuh ditimpa tangga, ada yang hilang rumah dan juga tempat berniaga, bantuan ini diharap dapat bantu mereka,” katanya.


KPN tetapkan SOP pembukaan rumah ibadat bukan Islam

KPN dalam kenyataan hari ini memaklumkan bagi negeri di bawah Perintah Kawalan Pergerakan (PKP), waktu operasi bermula 6 pagi hingga 2 petang dan 4 petang hingga 10 malam dengan bilangan kehadiran penganut tidak boleh melebihi 30 orang pada satu-satu masa.

Di negeri yang dikenakan Perintah Kawalan Pergerakan Bersyarat (PKPB) pula, bilangan kehadiran penganut tidak boleh melebihi 50 peratus daripada saiz ruang rumah ibadat dan tertakluk kepada ketetapan Majlis Keselamatan Negara serta pertimbangan kerajaan negeri atau Kementerian Wilayah Persekutuan.

Kenyataan itu menyebut bagi negeri di bawah Perintah Kawalan Pergerakan Pemulihan (PKPP), bilangan kehadiran penganut yang dibenarkan adalah mengikut saiz ruang rumah ibadat manakala tempoh operasi tertakluk kepada pengurusan rumah ibadat terbabit.

KPN berkata kerajaan juga bersetuju membenarkan upacara sembahyang bersempena perayaan Chap Goh Mei yang disambut pada 26 Feb ini semasa tempoh PKP, PKPB dan PKPP tertakluk kepada SOP ditetapkan.

Menurut kenyataan itu, aktiviti sembahyang di halaman rumah penganut bagi perayaan itu juga dibenarkan namun tidak boleh melepasi kawasan halaman masing-masing.

KPN turut mengingatkan semua penganut yang melakukan aktiviti keagamaan di rumah ibadat masing-masing di seluruh negara agar mematuhi SOP ditetapkan bagi memastikan tiada penularan wabak dalam kalangan mereka dan membudayakan norma baharu untuk memutuskan rantaian COVID-19. – BERNAMA


Dasar Pelancongan Negara 2020-2030 jamin kelangsungan industri pelancongan Malaysia – PM

KUALA LUMPUR, 23 Dis – Dasar Pelancongan Negara (DPN) 2020-2030 yang dilancarkan hari ini bermatlamat menjamin kelangsungan industri pelancongan negara serta kembali menjadikan Malaysia sebagai destinasi pelancongan terpilih di peringkat global, kata Tan Sri Muhyiddin Yassin.

Perdana Menteri ketika berucap melancarkan dasar berkenaan secara dalam talian, berkata matlamat itu akan dicapai melalui pendekatan utama yang merangkumi pengukuhan daya saing, pembangunan sektor pelancongan secara lestari dan inklusif, serta kesediaan mengharungi bencana pada masa akan datang.

Katanya dasar berkenaan akan dilaksanakan menerusi enam teras strategik utama, iaitu transformasi tadbir urus, mewujudkan zon pelaburan pelancongan yang inklusif dan menggiatkan digitalisasi pelancongan.

Teras lain kata perdana menteri ialah memperkaya pengalaman dan kepuasan pelancong, memperkukuh komitmen terhadap pelancongan lestari, dan meningkatkan kapasiti modal insan dalam semua subsektor pelancongan.

“Tambahan pula, kemajuan teknologi juga dapat mengukuhkan jaringan antara industri serta membuka jalan bagi subsektor inovatif baharu dalam industri pelancongan yang akan mewujudkan peluang perniagaan dan pekerjaan. Dengan ini, pelaburan pelancongan yang berpusatkan teknologi adalah digalakkan,” katanya.

Beliau berkata melalui DPN, Malaysia akan mewujudkan zon pelaburan untuk projek pelancongan atau Special Tourism Investment Zones bagi meningkatkan kerjasama awam-swasta serta menarik lebih ramai pelabur tempatan dan antarabangsa.

Tegasnya, kerajaan Perikatan Nasional (PN) juga komited untuk mengimbangi pembangunan serta pemeliharaan dan pemuliharaan khazanah negara termasuk alam sekitar, budaya dan warisan.

“Matlamat kita ialah untuk menjenamakan Malaysia sebagai Top of Mind Ecotourism Destination of the World. Saya juga yakin kelestarian sumber boleh memacu pertumbuhan ekonomi baharu di samping mewujudkan peluang pekerjaan,” tambahnya.

Perdana menteri berkata usaha itu selaras dengan komitmen Malaysia terhadap Agenda 2030 dan 17 Matlamat Pembangunan Lestari di bawah Pertubuhan Bangsa-Bangsa Bersatu.

Justeru, beliau berharap strategi yang terkandung dalam DPN 2020 – 2030 akan mendapat sokongan padu dan kerjasama penuh semua pihak, terutamanya penggiat industri, badan bukan kerajaan, pihak swasta dan pemegang taruh berkaitan.

Muhyiddin berkata  pada 2019, industri pelancongan negara menyumbang 15.9 peratus kepada Keluaran Dalam Negara Kasar (KDNK) dengan nilai RM240.2 bilion serta melibatkan 3.6 juta tenaga kerja.

Beliau berkata kerajaan sedar pelaksanaan beberapa peringkat Perintah Kawalan Pergerakan (PKP) bagi membendung penularan wabak itu telah memberikan impak yang besar kepada industri pelancongan negara.

Katanya Majlis Tindakan Ekonomi Negara menjangkakan Malaysia memerlukan sekurang-kurangnya empat tahun untuk memulihkan semula industri pelancongan, iaitu satu tempoh yang agak panjang dan akan memberikan cabaran besar kepada semua pihak terlibat dalam industri berkenaan.

“Saya percaya, di peringkat awal ini kita boleh menjana semula industri pelancongan negara dengan merancakkan aktiviti pelancongan domestik, sementara sempadan masih ditutup dan mengembalikan keyakinan rakyat untuk melancong dalam negara,” tambahnya.- BERNAMA


104,363 AJK KRT seluruh negara telah daftar program vaksin

IPOH 10 April. – Sehingga kini, seramai 104,363 ahli jawatankuasa Komuniti Rukun Tetangga (KRT) di seluruh negara telah mendaftar untuk menyertai Program Imunisasi COVID-19 Kebangsaan.

Menteri Perpaduan Negara Datuk Halimah Mohamed Sadique berkata, Jabatan Perpaduan Negara dan Integrasi Nasional (JPNIN) telah menggerakkan pelbagai kempen dan program untuk memberi penerangan dan penjelasan kepada 250,000 ahli di 8,330 KRT di seluruh negara supaya membuat pendaftaran bagi menerima suntikan vaksin COVID-19.

“Ini kerana kami tahu ada antara mereka yang mahu menunggu dan melihat (keberkesanan vaksin COVID-19) dan tidak mahu mendaftar untuk mendapatkan suntikan vaksin tersebut.

“Jadi, untuk selamatkan diri sendiri, keluarga dan komuniti, kita kena lindung diri… kita daftar, sampai giliran kita untuk dipanggil vaksinasi kita ambil vaksin, insya-Allah semua selamat,” katanya.

Beliau berkata demikian pada sidang media selepas Program Malaysia Prihatin: Memperkasa Kepimpinan Komuniti Rukun Tetangga Negeri Perak Tahun 2021 yang dirasmikan Exco Perdagangan Dalam Negeri dan Hal Ehwal Pengguna, Integrasi Nasional dan Masyarakat Sivil negeri, Datuk Abdul Yunus Jamahri di sini, hari ini.

Turut hadir, Timbalan Menteri Perpaduan Negara Datuk Seri Ti Lian Ker serta Ketua Setiausaha Kementerian Perpaduan Negara (KPN) Datuk Wan Suraya Wan Mohd Radzi.

Dalam perkembangan lain, Halimah berkata KPN telah menetapkan pengerusi jawatankuasa KRT hanya boleh memegang jawatan bagi tempoh enam tahun sahaja dan selepas tempoh tersebut, jawatan itu perlu diberi kepada ahli jawatankuasa yang lain untuk menerajui KRT.

Beliau berkata ketetapan itu selaras dengan proses peremajaan KRT supaya sentiasa kekal relevan dan efisien seterusnya dapat dimanfaatkan lebih ramai komuniti dalam masyarakat.

“Dalam dasar baharu, kalau dia (pengerusi jawatankuasa) terpilih bagi peringkat pertama dan selepas itu berpeluang lagi memegang jawatan sehingga enam tahun menerusi pemilihan, selepas itu dia perlu beri peluang antara ahli jawatankuasa yang lain,” katanya.

Dalam pada itu, Halimah berkata KPN turut menetapkan supaya ahli jawatankuasa turut melibatkan penyertaan pelbagai kaum termasuk 30 peratus penglibatan golongan wanita dan 30 peratus golongan muda berusia 18 hingga 35 tahun dalam KRT.

“Perubahan yang dilakukan itu bagi membolehkan fungsi KRT dipelbagaikan seiring dengan peredaran zaman dan teknologi selain mampu menarik minat masyarakat untuk menyertainya.


500,000 penjaja dan peniaga kecil bakal terima vaksin

Menteri Perumahan dan Kerajaan Tempatan Datuk Zuraida Kamaruddin berkata inisiatif itu dilaksanakan dengan mengambil kira kewajaran golongan berkenaan diberi keutamaan vaksinasi berikutan peranan mereka yang sentiasa berurusan dengan orang ramai dalam aktiviti perniagaan.

“Semalam, saya sudah berbincang dengan MOSTI (Kementerian Sains, Teknologi dan Inovasi) dengan memaklumkan bahawa logistik yang disediakan oleh MOVAK sangat lengkap, jadi kita bersetuju untuk mengadakan satu program vaksin kepada penjaja dan peniaga kecil di bawah PBT.

“Di seluruh negara ada kira-kira 500,000 peniaga dan penjaja kecil, daripada angka itu, hampir 34,000 orang di Johor. Kita akan menggunakan unit mobilisasi kerana mereka hendak menjalankan perniagaan dan menjana pendapatan,” katanya pada sidang media selepas melawat program MOVAK di pusat pemberian vaksin (PPV) Dewan Muafakat Johor Taman Adda di sini hari ini.

Zuraida turut menggalakkan penjaja dan peniaga kecil yang belum berdaftar dengan PBT untuk berbuat demikian supaya urusan vaksinasi kepada mereka dapat berjalan dengan lancar.

Ketika ditanya mengenai penambahan bilangan bas yang diubah suai bagi program berkenaan, beliau berkata jumlah kenderaan itu akan dipertingkat sekiranya mendapat permintaan.

Program MOVAK merupakan inisiatif Kementerian Perpaduan Negara bersama Kementerian Perumahan dan Kerajaan Tempatan bagi membantu proses pemberian vaksin kepada rakyat terutamanya masyarakat luar bandar sekali gus meningkatkan kadar vaksinasi COVID-19 di negara ini.


Kerajaan akan perkenal Program Subsidi Upah 2.0

KUALA LUMPUR, 23 Sept. – Kerajaan akan memperkenalkan Program Subsidi Upah 2.0 bagi membantu majikan dan pekerja dalam sektor-sektor tertentu yang masih terjejas, kata Perdana Menteri Tan Sri Muhyiddin Yassin.

“Ciri-ciri utama program ini ialah subsidi upah diberi kepada majikan yang masih terjejas, iaitu syarikat yang sejak Perintah Kawalan Pergerakan Pemulihan (PKPP) masih menghadapi pengurangan hasil sekurang-kurangnya 30 peratus berbanding tahun lepas,” katanya dalam pengumuman Kerangka Inisiatif Tambahan Khas: Kita Prihatin yang disiarkan secara langsung hari ini.

Katanya ciri lain ialah subsidi upah diberi sehingga tiga bulan pada kadar RM600 sebulan untuk setiap pekerja sehingga maksimum 200 pekerja.

“Antaranya daripada mereka yang tidak layak menerima Program Subsidi Upah kerana tidak menepati syarat kelayakan berdaftar dengan PERKESO sebelum 1 April 2020.

“Bagi memastikan golongan ini juga tidak tertinggal, Program Subsidi Upah 2.0 akan dibuka untuk syarikat yang berdaftar dengan PERKESO sehingga 31 Ogos 2020,” katanya.

Beliau berkata bagi permohonan baharu yang tidak pernah menerima bantuan di bawah Program Subsidi Upah, mereka akan layak menerima subsidi upah sehingga enam bulan.

Perdana Menteri berkata kerajaan telah memperkenalkan Program Subsidi Upah semasa PKP yang antara lain menyediakan bantuan bagi majikan tanpa mensyaratkan kehilangan hasil bagi syarikat kecil.


Suspek hina lagu Indonesia disyaki warga Indonesia – KPN

Beliau berkata maklumat itu diperoleh hasil soal siasat terhadap seorang buruh warga Indonesia berusia lingkungan 40-an di Sabah yang juga merupakan salah seorang suspek kes itu.

“Ya, PDRM dapat petunjuk baharu bahawa pelakunya dikatakan berasal dari negara seberang (Indonesia) dan kami sedang menyoal siasat untuk mendapatkan maklumat lanjut pengakuannya siapa yang sunting video itu,” katanya kepada Bernama di Bukit Aman.

Abdul Hamid berkata maklumat itu telah dikongsikan kepada pihak Polisi Republik Indonesia (POLRI) kerana kedua-dua pihak berkuasa negara mengambil serius tentang perbuatan berkenaan dan suspek utama akan diketahui dalam masa terdekat.

“Parodi ini menimbulkan kemarahan rakyat Indonesia dan saya memberi jaminan bahawa satu tindakan drastik telah diambil oleh Jabatan Siasatan Jenayah iaitu menubuhkan satu pasukan khusus telah diterbangkan ke Sabah pada semalam untuk menjejaki pelaku-pelaku ini,” katanya.

“Saya memberi amaran kepada rakyat Malaysia supaya tidak meneruskan aktiviti terkutuk ini dan (perbuatan) yang menimbulkan perasaan sakit hati dalam kalangan rakyat negara jiran kita hentikan,” katanya.

Terdahulu, satu video dimuat naik dua minggu lepas oleh individu tidak bertanggungjawab di ruang komentar di laman YouTube My Asean, memaparkan lirik lagu kebangsaan Indonesia, Indonesia Raya, disunting bagi tujuan menghina Indonesia.

Video di ruang komen di YouTube berkenaan dipadamkan, namun video itu sempat dimuat naik ke pelbagai aplikasi lain dan ditularkan di platform media sosial lain di Indonesia, yang menimbulkan pelbagai komen kebencian dan kemarahan. –  BERNAMA


18 atlet Melaka ke Sukan SEA Kemboja

GADEK 7 Mei – Seramai 18 atlet Melaka menyertai Sukan SEA 2023 di Kemboja yang sedang berlangsung bermula 5 hingga 17 Mei ini.

Exco Belia, Sukan dan Badan Bukan Kerajaan (NGO) negeri, VP Shanmugam berkata, penyertaan semua atlet itu dalam temasya sukan dwitahunan kali ke-32 itu mewakili sukan wushu.

“Saya mengharapkan atlet negara dapat membawa pulang emas seberapa banyak yang boleh seperti yang direncanakan untuk mengharumkan nama negara sekali gus gah kan nama Melaka,” katanya.

Beliau berkata demikian ketika ditemui pada Majlis Rumah Terbuka Dewan Undangan Negeri (DUN) Gadek di Dataran Satelit Pulau Sebang di sini hari ini.

Saingan wushu di Sukan SEA 2023 dijadual berlangsung dari 10 sehingga 12 Mei ini menawarkan keseluruhan 20 pingat emas masing-masing 14 dari taolu manakala enam dalam kategori sanda.


Majoriti subsektor pelancongan gigit jari akibat COVID-19- MTA

AYER KEROH 5 Feb. – Majoriti subsektor pelancongan Melaka kehilangan punca pendapatan susulan pelaksanaan Perintah Kawalan Pergerakan (PKP) 2.0 bagi mengekang penularan COVID-19 yang semakin serius.

Presiden Persatuan Pelancongan Melaka (MTA), Madelina Kuah berkata, perkara itu disebabkan hampir keseluruhan sektor itu diarah tidak beroperasi sehinggakan menjejaskan hasil jualan yang diterima berbanding sebelum ini.

Menurutnya, hanya sub-sektor pelancongan pemakanan dan kesihatan sahaja yang mampu beroperasi dalam tempoh pandemik ini, namun hanya 30 hingga 50 peratus saja masih bertahan dan beroperasi di sekitar kawasan tumpuan pelancongan di negeri ini.

“Kita akur keadaan ini begitu sukar buat pemain industri pelancongan termasuk pengusaha hotel kerana ada yang kehilangan punca pendapatan sehinggakan tidak mampu menampung jumlah pekerja yang ada.

“Medium atas talian perlu dimanfaatkan bagi memperkenalkan pelbagai pakej pelancongan menarik di Melaka bagi menarik kehadiran pelancong sebaik PKP 2.0 berakhir.

“Pendekatan ‘Buy Now, Travel later’ misalnya perlu diuar-uarkan oleh setiap pemain industri dengan mengiklankan pakej menarik di media sosial masing-masing,” katanya.


Inisiatif Ladang Lestari 2523 tingkat pendapatan peneroka – Felda

SEGAMAT, 25 Nov – Lembaga Kemajuan Tanah Persekutuan (Felda) melancarkan inisiatif Ladang Lestari 2523 bagi mengorak hala tuju pemulihan agensi yang sekali gus dapat meningkatkan pendapatan peneroka sebanyak kira-kira RM5,000 sebulan pada 2023.

Pengerusi Felda Datuk Seri Idris Jusoh berkata berdasarkan inisiatif itu, pihaknya menyasarkan produktiviti ladang peneroka bagi buah tandan segar sebanyak 25 tan sehektar setahun serta kadar perahan minyak (OER) setinggi 23 peratus menjelang 2025.

“Ladang-ladang Felda mampu mencapai sasaran ini. Suatu ketika dahulu, bila dikatakan mahu 25 tan, orang akan pelik dan terlalu tinggi, begitu juga dengan OER 23 peratus pasti ada yang geleng kepala, namun kini saya dimaklumkan bahawa OER di Kilang Sawit FGV Moakil telah meningkat kepada 24 peratus.

“Menerusi inisiatif ini permuafakatan antara kilang dan peneroka akan meningkatkan lagi hasil produktiviti dan kualiti hasil ladang,” katanya kepada pemberita selepas melancarkan inisiatif Ladang Lestari itu bersempena sambutan Hari Produktiviti dan Kualiti Perladangan Felda 2021 di Felda Maokil, di sini, hari ini.

Idris berkata inisiatif itu juga akan memperkasa pengurusan ladang dengan penggunaan teknologi pintar selari dengan Revolusi Industri 4.0 di bawah Rancangan Malaysia Ke-12 (RMKe-12) selain mengurangkan 50 peratus kebergantungan kepada buruh asing dan pengurangan 20 peratus kos operasi.

Menurutnya, bagi tujuan itu Felda telah melaksanakan beberapa kaedah antaranya sistem Penyelesaian Pengurusan Perladangan Pintar (SPMS), memperkenalkan baka biji benih sawit baharu ‘Yangambi 3-way’ yang lebih produktif, penggunaan baja pintar serta amalan pertanian baik yang lain.

Selain itu, Felda turut memperkenalkan strategi bagi menyokong usaha peningkatan hasil iaitu melalui pematuhan terhadap Manual Pengurusan Kebun Lestari dan penggunaan bahan pertanian berkualiti premium selain menjalin kerjasama dengan pelbagai agensi dalam operasi ladang.

Beliau berkata strategi penuaian hasil pula akan memfokuskan kepada pengurangan ketirisan hasil di ladang, memastikan hasil kebun peneroka dihantar ke kilang Felda dan mengekalkan pematuhan minyak sawit mampan Malaysia (MSPO) sebagai langkah sokongan terhadap rundingan meja bulat minyak sawit mampan (RSPO) iaitu standard akreditasi antarabangsa supaya minyak sawit dapat dieksport tanpa sekatan.

Inisiatif itu akan dikuatkan lagi dengan penubuhan Inspektorat Operasi Perladangan untuk mengawal selia pengurusan ladang peneroka, selain penubuhan Jawatankuasa Pengurusan Ladang Lestari bagi memastikan kelancaran program tanam semula dan pengurusan ladang berhasil dijalankan mengikut tatacara ladang lestari.

Menurut Idris, Felda turut melaksanakan konsolidasi syarikat pengurusan ladang peneroka yang kini dikenali sebagai Felda Plantation Management Sdn Bhd, merencanakan pengurusan bersepadu melalui Program 1 S.O.P iaitu ‘Satu Sistem, Satu Operasi dan Satu Pasukan’ dengan menekankan kepada pemerkasaan pengurusan wilayah dan rancangan ke arah menjadi pengendali perladangan kos terendah.

Felda juga akan menjadikan Kilang Sawit FGV Moakil sebagai model bagi pengurusan buah tandan segar peneroka yang lebih mampan, katanya. – BERNAMA


Tidak kemas kini MySejahtera bukan kesalahan, kompaun dibatalkan

KUALA LUMPUR 7 Jun – Tidak mengemas kini aplikasi MySejahtera bukan satu kesalahan di bawah Akta Pencegahan dan Pengawalan Penyakit Berjangkit 1988 (Akta 342), dan tidak perlu dikompaun, kata Menteri Kanan (Kluster Keselamatan) Datuk Seri Ismail Sabri Yaakob.

“Pegawai penguat kuasa juga disarankan supaya tidak salah dalam membuat sebarang tafsiran berhubung SOP (prosedur operasi standard), yang telah dikuatkuasakan oleh kerajaan,” katanya dalam kenyataan berhubung Perintah Kawalan Pergerakan (PKP) di sini hari ini.

Sabtu lalu, dilaporkan seramai 29 pekerja syarikat minyak dan gas dilapor dikompaun RM2,000 setiap orang, manakala dua pekerja kilang memproses ayam dikenakan RM1,500 setiap orang, kerana tidak mengemas kini status kesihatan di aplikasi MySejahtera, ketika memasuki tempat kerja.

Ismail Sabri bagaimanapun berkata, walaupun perkara tersebut tidak menjadi kesalahan di bawah Akta 342, rakyat perlu berintegriti dan mempunyai rasa tanggungjawab terhadap aplikasi tersebut.

Ini kerana beliau berkata, MySejahtera merupakan aplikasi dibangunkan kerajaan bagi membantu pengawasan penularan wabak COVID-19 di dalam negara, dengan membolehkan pengguna melaksanakan penilaian kesihatan kendiri.

“Justeru, aplikasi ini bukan hanya untuk mengimbas sekiranya memasuki sesuatu tempat, tetapi lebih penting adalah melakukan kemas kini setiap hari, malah setiap masa sekiranya perlu bergantung kepada pergerakan serta aktiviti kita pada hari terbabit.

“Sebagai rakyat kita bukan hanya perlu jujur dalam memberikan maklumat berkaitan diri kita, tetapi juga memegang amanah untuk memastikan setiap maklumat diberikan adalah tepat dan benar,” katanya.

Dalam pada itu Ismail Sabri berkata, syarikat atau kilang yang melanggar SOP antaranya dengan beroperasi lebih masa dan ingkar arahan bekerja dari rumah, kompaun hanya dikenakan kepada majikan dan bukan pekerja.

“Jika ia berlaku, maka tindakan penguatkuasaan perlulah dibuat kepada majikan atau syarikat, kerana kesalahan bukan dilakukan pekerja kerana mereka terpaksa akur arahan majikan. Maka tindakan kompaun boleh dikeluarkan kepada pihak syarikat, kilang atau majikan, yang memberikan arahan,” katanya.

Menurutnya sejak 1 Jun sehingga kini, sebanyak 41 kompaun telah dikeluarkan ke atas premis perniagaan yang gagal mematuhi SOP PKP 3.0.

Sementara itu katanya, beberapa lokaliti di Sabah akan dikenakan Perintah Kawalan Pergerakan Diperketatkan (PKPD) bermula 9 sehingga 22 Jun ini, iaitu di Taman Perdana, Lahad Datu; Kampung Narandang, Kudat dan Kampung Tanjung Batu Darat, Taman Apas Permai, Bandar Sri Indah, Taman Megah Jaya serta Jalan Budi, Sri Tanjung di Tawau.

Ismail Sabri turut memaklumkan bahawa PKPD di Taman Seri Ketiau dan Taman Desa Seri Ketiau di Putatan; Kampung Sungai Imam, Tawau, Sabah serta di tiga mukim di Lipis, Pahang, akan ditamatkan esok seperti dijadualkan.


Transaksi tol RFID di laluan PLUS Juru-Skudai bermula 15 Jan, 10 malam

PLUS menerusi satu kenyataan hari ini memaklumkan pihaknya menyediakan sekurang-kurangnya satu lorong RFID di semua 83 plaza tol yang terdapat di Lebuhraya Utara-Selatan.

“Pada ketika ini terdapat kira-kira 1.5 juta pelanggan lebuh raya yang telahpun menggunakan RFID Touch ‘n Go untuk membayar tol di kebanyakan lebuh raya lain khususnya di Lembah Klang,” katanya.

Pelekat RFID Touch ‘n Go dijual dengan harga RM35 di pusat pemasangan RFID yang sah di seluruh negara dan juga secara atas talian, tambah PLUS.


Penantian 14 tahun berakhir, 642 peserta RTK terima geran hak milik

PEKAN 2 April – Seramai 642 peserta Rancangan Tanah Kelompok (RTK) di tiga kawasan di daerah Pekan kini boleh menarik nafas lega apabila menerima geran hak milik RTK, selepas 14 tahun menunggu.

Menteri Besar Pahang Datuk Seri Wan Rosdy Wan Ismail berkata, projek RTK yang terlibat ialah di Kampung Serambi, Padang Rumbia dan Pulau Rumput di kawasan Dewan Undangan Negeri (DUN) Bebar.

“Untuk hari ini kami sampaikan kepada 470 orang dahulu dan selebihnya akan diserahkan pada 10 April nanti dan inisiatif ini antara usaha kerajaan negeri membantu mereka bangunkan tanah-tanah berkenaan.

“Empat belas tahun satu jangka yang panjang, saya yakin ada ruang yang boleh diperbaiki dengan kami akan melihat faktor-faktor yang menyumbang kepada kelewatan pemberian geran,” katanya kepada pemberita selepas menyerahkan geran RTK di Dewan Konvensyen Sultan Ahmad Shah, di sini hari ini.

Turut hadir Pengerusi Jawatankuasa Sains, Teknologi, Inovasi, Komunikasi dan Multimedia Pahang merangkap Ahli Dewan Undangan Negeri Bebar (ADUN) Datuk Mohammad Fakharuddin Mohd Ariff.

Lebih istimewa, menurut Wan Rosdy setiap peserta bakal menerima ‘durian runtuh’ sebanyak RM500 sebagai bantuan menyambut bulan Ramadan dan Hari Raya Aidilfitri.

Bagi Zainal Abidin Ibrahim, 76, penantiannya selama 14 tahun akhirnya berakhir apabila menerima geran berkenaan bagi memajukan tanah seluas 1.6 hektar.

“Saya telah lama membuat permohonan dan hari ini geran berkenaan telah saya peroleh. Terima kasih banyak kepada kerajaan negeri kerana prihatin dengan nasib kami,” katanya.

Sementara itu, Pengurus Besar Lembaga Penyatuan dan Pemulihan Tanah Persekutuan (Felcra) Berhad Wilayah Pahang Nor Zahari Zakaria berkata, setakat ini seluas 53.530 hektar tanah di seluruh Pahang telah dimajukan melibatkan seramai 23,174 peserta.


Angka kematian akibat gempa bumi kuat di selatan Turkiye meningkat kepada 42, 310

ANKARA, 22 Feb – Sekurang-kurangnya 42,310 orang terbunuh akibat dua gempa bumi kuat yang menggegarkan selatan Türkiye pada 6 Feb, kata agensi pengurusan bencana negara itu pada Selasa.

Presidensi Pengurusan Bencana dan Kecemasan (AFAD) berkata gempa yang berpusat di daerah Pazarcik dan Elbistan di wilayah Kahramanmaras itu juga menyaksikan 7,184 gegaran susulan, lapor Anadolu Agency.

Gempa bermagnitud 7.7 dan 7.6 itu turut melanda 10 wilayah lain – Adana, Adiyaman, Diyarbakir, Hatay, Gaziantep, Malatya, Kilis, Osmaniye, Elazig dan Sanliurfa.

Dalam tempoh kurang dari 10 jam beberapa negara di rantau itu, termasuk Syria dan Lubnan, turut merasakan gegaran kuat yang melanda Türkiye.

Sementara itu, pada taklimat media Menteri Dalam Negeri Turkiye Suleyman Soylu berkata sekurang-kurangnya enam orang terbunuh dan 562 yang lain cedera, termasuk 18 dalam keadaan kritikal, selepas gempa bumi baharu menggegarkan Hatay, wilayah paling selatan Türkiye pada lewat Isnin.


DUN Ayer l: Masjid jadi pusat kembangkan ilmu

AYER LIMAU 29 Ogos – Masjid tidak lagi boleh dilihat sebagai sebuah institusi agama dan ibadat semata-mata, sebaliknya perlu diperluaskan menjadi lokasi mengembangkan ilmu kepada penduduk khusus komuniti Muslim setempat.

Ahli Dewan Undangan Negeri (Adun) Ayer Limau Datuk Hameed Mytheen Kunju Basheer berkata, menerusi program ilmu dianjurkan ia juga secara tidak langsung mengeratkan lagi hubungan dalam kalangan umat Islam di negeri ini.

Katanya berikutan itu pihaknya menganjurkan Karnival Islamik DUN Ayer Limau (Kalam Ilahi) 2022 di Masjid Al Muhtadi, Ramuan China Besar, bermula Sabtu dan semalam.

“Pada awalnya kami hanya bercadang untuk anjurkan pertandingan tilawah, namun selepas berbincang dengan pelbagai pihak, semua sebulat suara untuk anjurkan karnival ini yang secara keseluruhan membabitkan 12 acara seperti tilawah kategori wanita dan lelaki, amali solat dan marhaban.

“Saya berasa amat bersyukur kerana lebih 270 peserta mengambil bahagia, ini adalah satu jumlah yang agak besar, sekali gus membuktikan ramai dalam kalangan anak muda di Dewan Undangan Negeri (DUN) Ayer Limau, mempunyai pengetahuan tinggi dan kebolehan dalam hal agama,” katanya ketika ditemui di tapak karnival, di sini, semalam.

Perasmian karnival itu disempurnakan Yang di-Pertua Negeri Tun Seri Setia Mohd Ali Mohd Rustam, hadir sama Ketua Menteri Datuk Seri Utama Sulaiman Md Ali, Timbalan Pengerusi Majlis Agama Islam Melaka (MAIM), Datuk Wira Md Rawi Mahmud dan Pengarah Jabatan Agama Islam Melaka (JAIM) Datuk Che Sukri Che Mat.

Hameed berkata, antara pengisian lain pada karnival itu adalah Program Bicara Mufti disampaikan Mufti Melaka, Datuk Wira Abdul Halim Tawil dan pameran daripada agensi Kerajaan Negeri.


Kes COVID-19 ketika ini jangkitan sebelum dan pada Aidilfitri

PUTRAJAYA 25 Mei – Masyarakat digesa melaksanakan kawalan kendiri (self lockdown) kerana kes COVID-19 yang direkodkan ketika adalah daripada jangkitan yang berlaku sebelum dan pada Hari Raya Aidilfitri, kata Menteri Kesihatan Datuk Seri Dr Adham Baba.

Mengambil contoh kluster keagamaan, beliau berkata kluster tersebut mencatatkan 40 kluster di mana 19 kluster dikesan di Johor, (13) Selangor manakala lapan lagi melibatkan Melaka, Negeri Sembilan dan Kelantan.

“Kluster keagamaan tercetus sepanjang bulan puasa dan Hari Raya Aidilfitri dan kluster ini meningkat bergantung kepada pergerakan orang ramai. Jika kita dapat kurangkan pergerakan, peluang untuk virus hidup adalah rendah.

“Kita digalakkan ‘self lockdown’ kerana ia telah diperkenalkan di negara-negara lain dan kejayaan telah dilihat terhadap kawalan kendiri ini dan ia membolehkan rantaian COVID-19 diputuskan,” katanya dalam sidang media secara maya perkembangan Program Imunisasi COVID-19 Kebangsaan bersama Menteri Penyelaras Program Imunisasi COVID-19 Kebangsaan Khairy Jamaluddin hari ini.

Sementara itu, Dr Adham memaklumkan sebanyak 38,785 kes COVID-19 dilaporkan dapat tempoh 16 Mei hingga Sabtu lalu dengan purata 5,541 kes sehari.

“Sebanyak 333 kes kematian dilaporkan dalam tempoh seminggu itu, kadar kematian pula adalah 48 kematian sehari,” katanya serta menambah kluster tempat kerja dan komuniti turut mencatatkan peningkatan dalam tempoh itu.

Dalam perkembangan lain, Dr Adham memaklumkan bahawa sehingga kini tiada penerima suntikan vaksin COVID-19 yang perlu menerima rawatan rapi di hospital akibat kesan sampingan ringan atau serius.

Menurutnya, walaupun terdapat kes kesan sampingan serius dikesan menerusi Bahagian Regulatori Farmasi Negara dan aplikasi MySejahtera sejak program imunisasi dilaksanakan Februari lalu, namun jumlahnya sedikit iaitu 0.1 peratus daripada 1,000 dos.

“Sebilangan besar yang mengalami kesan sampingan adalah kesan ringan seperti sakit di tempat suntikan, sakit kepala serta keletihan. Ini adalah kesan sampingan yang sering dialami penerima suntikan vaksin.

“Mereka yang diklasifikasikan mengalami kesan serius pula telah menerima rawatan dan sudah sihat serta dibenarkan keluar dari hospital. Mereka juga tidak memerlukan kemasukan untuk jangka masa panjang di hospital,” kata Dr Adham.

Beliau sebelum ini berkata kira-kira 99.5 peratus daripada 25,770 kes kesan sampingan akibat suntikan vaksin COVID-19 mengalami kesan ringan dan selebihnya kes serius yang memerlukan rawatan serta pemerhatian lanjut pakar kesihatan.


Tidak wajar politikkan proklamasi darurat- Ismail Sabri

KUALA LUMPUR 26 Jan. – Pengisytiharan Proklamasi Darurat bagi mengekang pandemik COVID-19 tidak seharusnya dipolitikkan dan konteks kepentingannya perlu difahami, kata Menteri Kanan (Keselamatan) Datuk Seri Ismail Sabri Yaakob.

Katanya, proklamasi itu bagi memudah cara dan memperkasa segala tindakan kerajaan dalam mengawal penularan virus dengan membuat ordinan baharu tanpa perlu melalui proses penggubalan undang-undang di Parlimen yang mengambil masa.

“Bila kita isytihar darurat, kita boleh buat undang-undang di bawah ordinan darurat untuk tingkatkan kompaun. Contohnya, mungkin denda terhadap syarikat yang melanggar peraturan dinaikkan dan perkara itu sedang dikaji oleh Jabatan Peguam Negara (AGC).

“Undang-undang ini juga bertujuan mencegah berlaku kesalahan yang berulang. Sekiranya dinaikkan jumlah denda, mungkin individu atau syarikat akan berasa takut untuk mengulangi kesalahan sama,” katanya dalam temu bual eksklusif dengan Bernama, baru-baru ini.

Pada 12 Januari lalu, Istana Negara dalam satu kenyataan memaklumkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak COVID-19 di Malaysia.

Perdana Menteri Tan Sri Muhyiddin Yassin dalam pengumuman khas darurat pada hari sama, menjelaskan bahawa jemaah menteri telah menasihati Yang di-Pertuan Agong mengeluarkan proklamasi darurat bagi seluruh negara menurut Perkara 150(1) Perlembagaan Persekutuan, berkuat kuasa 11 Januari 2021 hingga 1 Ogos 2021.

Perkara 150(1) itu antara lainnya memperuntukkan bahawa Yang di-Pertuan Agong boleh mengisytiharkan darurat jika baginda berpuas hati suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam persekutuan sedang terancam.

Kerajaan awam akan terus berfungsi seperti biasa di peringkat persekutuan dan negeri sepanjang tempoh pelaksanaan darurat, malah jentera pentadbiran Kerajaan Persekutuan serta negeri tidak akan terganggu dengan pengisytiharan proklamasi darurat.

Ismail Sabri berkata, penyediaan draf ordinan oleh AGC berjalan lancar dan dijangka diumumkan dalam masa terdekat dan sebaik diumumkan, penguatkuasaan ordinan berkenaan adalah muktamad dan serta-merta.

“Peguam Negara akan draf cadangan (undang-undang) dan dibentang kepada Majlis Keselamatan Negara (khas untuk darurat). Kalau ordinan itu dipersetujui, ia akan dipersembahkan kepada Yang di-Pertuan Agong. Sejurus diperkenan oleh Yang di-Pertuan Agong ia akan menjadi undang-undang,” katanya menjelaskan mengenai proses draf ordinan terbabit.

Ordinan membolehkan Akta Pencegahan dan Pengawalan Penyakit Berjangkit 1988 (Akta 342) dipinda bagi membendung, meningkatkan keberkesanan termasuk meningkatkan penalti atau hukuman ke atas sesiapa yang melanggar undang-undang dan peraturan berkaitan, dan ia berkuat kuasa sepanjang tempoh darurat sahaja.

Ismail Sabri berkata, AGC juga sedang mengkaji pelaksanaan undang-undang di bawah Akta Standard Minimum Perumahan, Penginapan dan Kemudahan Pekerja 1990 (Akta 446) iaitu bagi menyediakan penginapan kepada pekerja asing dengan mematuhi spesifikasi yang ditetapkan.

“Banyak kes COVID-19 dilaporkan berlaku dalam kalangan pekerja kilang akibat isu perumahan yang sesak dan jangkitan mudah berlaku. Syarikat mahu untung besar namun kebajikan pekerja tidak dititikberatkan. Di bawah ordinan ini, kami mungkin akan berikan syarat atau arahan menyediakan perumahan selesa dan tindakan akan diambil sekiranya ingkar,” katanya.

Ketika ini, sebagai langkah mengurangkan jangkitan COVID-19, kerajaan juga mewajibkan majikan untuk memastikan pekerja asing yang digajikan mereka menjalani ujian saringan COVID-19 bermula 1 Januari lalu.

“Setakat ini, lebih 100,000 pekerja asing di sektor perkilangan telah menjalani ujian saringan dan Kementerian Sumber Manusia (KSM) menyasarkan 880,000 pekerja asing di sektor ini selesai menjalani ujian saringan,” katanya.

Ismail Sabri yang juga Pengerusi Jawatankuasa Kabinet Mengenai Pekerja Asing sebelum ini dilaporkan berkata Perakuan Penginapan akan menjadi prasyarat kepada majikan yang berhasrat mengambil pekerja asing baharu berkuat kuasa 1 Julai depan.

Katanya sebelum majikan membuat permohonan membawa masuk pekerja asing, majikan perlu mendapatkan Perakuan Penginapan daripada KSM bagi membolehkan Jabatan Imigresen mengeluarkan visa.


Pertembungan tiga penjuru tidak untungkan mana-mana parti

BANDA HILIR 21 Okt – Pengerusi Perikatan Nasional (PN) Tan Sri Muhyiddin Yassin menegaskan, pertembungan tiga penjuru tidak memberi keuntungan kepada mana-mana parti atau gabungan pada Pilihan Raya Negeri (PRN) Melaka nanti.

Sebaliknya beliau berkata, ia lebih kepada memberi banyak pilihan kepada rakyat dalam menentukan barisan kepimpinan yang akan menerajui kerajaan negeri kelak.

“Tidak semestinya (pertembungan tiga penjuru untungkan Pakatan Harapan). Sama ada pertembungan itu memberi kesan atau tidak, kita sudah tidak boleh elak.

“Rakyat juga mempunyai banyak pilihan untuk menentukan masa depan negeri Melaka,” katanya dalam sidang media selepas sesi dialog bersama pemain industri di Melaka, di sini, hari ini.

Dalam pada itu, Muhyiddin yang juga Presiden Parti Pribumi Bersatu Malaysia (Bersatu)  berkata, setakat ini belum ada sebarang keputusan mengenai pembahagian kerusi bertanding.


DUN Rim: Khaidhirah ziarah lima keluarga timang cahaya mata

RIM 17 Ogos – Ahli Dewan Undangan Negeri (Adun) Rim Datuk Khaidhirah Abu Zahar menganjurkan program Ziarah Permata bagi meraikan lima keluarga yang baharu menerima cahaya mata.

Khaidhirah yang juga Timbalan Speaker Dewan Undangan Negeri (DUN) Melaka berkata, lawatan itu adalah sebagai tanda kasih dan prihatin dirinya kepada seluruh keluarga Rim.

“Alhamdulillah, saya berkesempatan meluangkan masa bagi program Ziarah Permata minggu ini. Pada Ziarah Permata kali ini, saya ke Chabau untuk melawat adik Fatin yang baru sahaja mendapat cahaya mata.

“Seterusnya saya ke Chohong berkunjung ke rumah Aisyah dan Sarina. Saya juga sempat berkunjung ke rumah Zaniza di Terentang dan Marfidah di Sempang Kerayong yang juga mendapat cahaya mata baharu,” katanya menerusi hantaran di Facebook rasminya Sabtu lalu.

“Insya-Allah, saya akan turun untuk melawat keluarga DUN Rim saya sekerap yang mampu, ini kerana pemimpin dan rakyat, berpisah tiada,” katanya.


Gotong-royong bersepadu bersihkan Melaka

AYER KEROH 7 April – Program gotong-royong bersepadu akan diaktifkan semula bagi memastikan persekitaran Negeri Melaka bersih dan indah menjelang sambutan Tahun Melawat Melaka 2024 (TMM2024).

Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin berkata, berikutan itu pihaknya menetapkan petunjuk prestasi utama (KPI) bagi Ahli Majlis Pihak Berkuasa Tempatan (PBT) dan Jawatankuasa Pembangunan dan Keselamatan Kampung (JPKK) terbabit.

“Jadi semangat gotong-royong ini bukan saja penting untuk kita pupuk kembali kebersamaan, tetapi paling utama memastikan Melaka kembali menjadi sebuah negeri yang bersih,” katanya pada sidang media selepas Majlis Perhimpunan Bulanan Pentadbiran Majlis Bandaraya Melaka Bersejarah (MBMB) di Dewan Taming Sari MBMB, di sini, hari ini.


MBMB anjur kejohanan boling sempena MALA 2021

MELAKA 6 Dis – Majlis Bandaraya Melaka Bersejarah (MBMB) dengan kerjasama Biro Kebajikan dan Sosial Persatuan Pihak Berkuasa Tempatan Malaysia (MALA) dan Majlis Perbandaran Seberang Perai menganjurkan Kejohanan Boling Pihak Berkuasa Tempatan sempena Mesyuarat Agung MALA 2021 di Pulau Pinang, baru-baru ini.

Perasmian kejohanan disempurnakan oleh Datuk Bandar MBMB yang juga Timbalan Presiden MALA, Datuk Zainal Abu dan turut dihadiri Yang Dipertua Majlis Perbandaran Kemaman, Tuan Jusman Ibrahim, ahli-ahli Majlis PBT dan wakil PBT Se-Malaysia.

Kejohanan Boling Pihak Berkuasa Tempatan diadakan bertujuan mengeratkan lagi hubungan dalam kalangan ahli MALA yang terdiri dari pelbagai latar belakang skim perkhidmatan dan gred selain membuka ruang interaksi sesama mereka dan mendapatkan sumbangan amal bagi tujuan kebajikan ahli pada masa depan.


Bayi enam bulan maut ditetak

KINABATANGAN, 11 Mei – Seorang bayi berusia enam bulan maut dipercayai akibat ditetak oleh datuk saudaranya di Kampung Ubi Sungai Pauh di sini semalam.

Ketua Polis Daerah Superintenden Dzulbaharin Ismail berkata ibu bayi itu, seorang warga asing berumur 35 tahun, cedera parah dalam insiden yang berlaku pada kira-kira 2 petang.

Beliau berkata polis berjaya mengesan suspek iaitu seorang warga Filipina berusia 60 tahun di kawasan kebun kelapa sawit berhampiran lokasi kejadian dan merampas sebilah parang dipercayai digunakan dalam insiden itu.

Katanya polis belum mengenal pasti motif kejadian dan suspek, yang dikatakan mempunyai hubungan baik dengan mangsa sebelum ini, direman tujuh hari bagi membantu siasatan di bawah Seksyen 302 Kanun Keseksaan. – BERNAMA


Jom makan durian sampai puas di Hotel MITC

AYER KEROH 24 Jun – Tawaran harga durian yang rendah pada musim kali ini, memberi peluang kepada rakyat untuk menikmati keenakan raja buah itu sepuasnya.

EXCO Pembangunan Luar Bandar, Pertanian dan Industri Asas Tani negeri Datuk Abdul Razak Abdul Rahman berkata perkembangan semasa itu mewujudkan situasi menang-menang kepada peladang dan pengguna.

Beliau berkata demikian kepada pemberita selepas merasmikan Jom Makan Pesta Durian ‘Makan Sampai Puas’ anjuran Hotel MITC di sini, hari ini.

Sementara itu, Pengurus Besar Hotel MITC Sazali Sabri berkata, pihaknya menyasarkan sehingga 12 tan durian akan disediakan sepanjang tiga hari penganjuran pesta berkenaan bermula hari ini hingga Ahad.

“Hari ini ada 130 orang yang datang dan kami sediakan tiga tan durian. Esok sahaja kami sudah dapat 100 tempahan, Ahad pula ada kira-kira 160 tempahan,” katanya.


Lebih 367,000 individu terima dos pertama vaksin COVID-19 setakat semalam

Menteri Kesihatan Datuk Seri Dr Adham Baba berkata Selangor merekodkan pemberian vaksin paling tinggi dengan 45,854 individu diikuti Perak (42,227); Sabah (36,443); Kuala Lumpur (33,500) dan Sarawak (32,665).

“Sementara itu di Johor 27,131 individu telah menerima dos pertama vaksin diikuti Pahang (26,574); Kedah (25,492); Pulau Pinang (22,037); Kelantan (17,904); dan Negeri Sembilan (15,958).

“Di Terengganu pula seramai 15,726 individu; Melaka (9,954); Perlis (8,795); Putrajaya (4,611); dan Labuan (2,342),” katanya menerusi infografik di akaun Twitter miliknya hari ini.

Program imunisasi yang dilancarkan pada 24 Februari itu menyasar untuk memberikan imunisasi secara percuma kepada penduduk negara ini, baik rakyat tempatan mahupun warga asing.


Malaysia berdepan gelombang kecil COVID-10 susulan varian XBB

PUTRAJAYA, 31 Okt – Malaysia sedang berdepan gelombang kecil peningkatan kes COVID-19 susulan penemuan subvarian Omicron XBB di negara ini, kata Menteri Kesihatan Khairy Jamaluddin.

Beliau berkata berdasarkan data harian, bilangan kes baharu COVID-19 meningkat sebanyak 16.5 peratus, iaitu dari 14,525 kes pada Minggu Epidemiologi (ME) 42 kepada 16,917 kes pada ME 43 (23 Okt hingga 29 Okt).

Khairy berkata jumlah kemasukan pesakit COVID-19 ke fasiliti kesihatan (hospital awam) bagi setiap 100,00 penduduk juga menunjukkan peningkatan sebanyak 14.3 peratus pada ME 43 berbanding ME 42.

“Kita mengesyaki yang mendorong trend kenaikan ini ialah subvarian XBB yang jadi punca gelombang di Singapura yang telah ambil masa tiga hingga empat minggu untuk menurun.

“Barangkali kita juga berdepan dengan jangkitan varian XBB dengan empat kes telah dikesan sehingga 27 Okt lepas,” katanya pada sidang media di sini hari ini.
Mengulas mengenai empat kes subvarian XBB, Khairy berkata ia melibatkan tiga lelaki dan seorang perempuan warganegara berumur antara 25 hingga 51 tahun dari Selangor dan Negeri Sembilan.

Beliau berkata keempat-empat kes dikesan positif COVID-19 menerusi survelan penjujukan genom dengan kesemua mereka berada dalam kategori dua iaitu mengalami gejala demam, batuk, sakit tekak dan selesema yang sederhana.

Katanya, daripada empat kes tersebut hanya satu kes merupakan kes jangkitan semula dan kesemua mereka telah menjalani isolasi selama tujuh hari serta semua kontak rapat juga telah dikenal pasti.

Justeru Khairy mengingatkan orang ramai supaya sentiasa berwaspada dan lebih berhati-hati terutama dengan situasi negara yang sedang memasuki fasa kempen Pilihan Raya Umum ke-15 (PRU15) yang akan melibatkan banyak majlis dihadiri masyarakat setempat.

“Memandangkan kenaikan kes COVID-19 ini, KKM buat keputusan ingatkan masyarakat bahawa kita masih dalam fasa peralihan ke endemik dan gelombang jangkitan ini akan datang dan pergi.

“Malangnya timing kenaikan kes ketika ini adalah serentak dengan PRU15 sebab itu KKM beri nasihat kepada orang ramai terutama tentang pemakaian pelitup muka memang tidak wajib, tetapi kini ia sangat disarankan terutama di kawasan tertutup yang sesak dan kepada individu yang berisiko tinggi,” katanya.

Khairy turut menggalakkan petugas barisan hadapan termasuk kakitangan Suruhanjaya Pilihan Raya (SPR) yang akan bertugas semasa PRU15 untuk mengambil dos penggalak kedua vaksin COVID-19.

“Tidak ada perolehan tambahan, ini perolehan sedia ada, kita telah tukar tempahan kita daripada vaksin lama kepasa vaksin baharu yang akan sampai pada November,” katanya.


COVID-19: Kes baharu kekal bawah 15,000

Dr Noor Hisham berkata daripada jumlah kes baharu dicatatkan semalam, 7,559 kes merupakan kategori satu, kategori dua (4,736 kes) dan 32 kes (kategori tiga), 20 kes (kategori empat) dan 33 kes (kategori lima).

“Daripada 85 kes COVID-19 kategori tiga, empat dan lima yang dilaporkan semalam, 24 kes tidak divaksinasi atau belum lengkap divaksinasi, manakala 33 kes telah menerima dua dos vaksin COVID-19 tetapi belum menerima dos penggalak dan 28 kes telah menerima dos penggalak,” katanya dalam kenyataan hari ini.

Beliau berkata sebanyak 20,635 kes sembuh COVID-19 dilapor semalam, menjadikan jumlah kumulatif kes sembuh yang direkodkan dalam negara sehingga kini adalah 4,018,421 kes.

Pada masa sama, Dr Noor Hisham berkata daripada jumlah kes baharu semalam, 253 kes memerlukan rawatan di Unit Rawatan Rapi (ICU), manakala 157 kes memerlukan bantuan pernafasan.

Mengenai penggunaan fasiliti kesihatan khusus bagi kes COVID-19, beliau berkata dua negeri mencatat peratusan pengisian 50 peratus atau lebih bagi penggunaan katil ICU setakat semalam, iaitu Kuala Lumpur dengan 60 peratus dan Selangor 50 peratus.

Beliau berkata bagi pengisian katil di Pusat Kuarantin dan Rawatan COVID-19 Berisiko Rendah (PKRC), tiada negeri mencatat penggunaan melebihi 50 peratus, manakala pesakit COVID-19 memerlukan alat bantuan pernafasan meningkat kepada 157 pesakit dengan peratusan penggunaan alat itu sebanyak 18 peratus.

Menurut Dr Noor Hisham sebanyak 562 kes COVID-19 dimasukkan ke hospital semalam dengan 220 kes adalah kategori tiga, empat dan lima, sementara selebihnya kategori satu serta dua.

Kadar kebolehjangkitan COVID-19 atau nilai Rt dicatatkan di seluruh negara pula adalah 0.85 dengan Selangor masih merekodkan kadar tertinggi iaitu 1.05 dan Kelantan mencatat kadar paling rendah dengan 0.69. – BERNAMA


Tidak vaksin berisiko dapat COVID-19 tahap serius, kematian – KP Kesihatan

KUALA LUMPUR, 23 Feb – Kumpulan individu yang tidak divaksin tanpa mengira usia merupakan golongan yang paling berisiko dijangkiti COVID-19 kategori empat dan lima serta berdepan dengan kematian akibat jangkitan virus berkenaan.

Ketua Pengarah Kesihatan Tan Sri Dr Noor Hisham Abdullah berkata keadaan itu dapat dilihat menerusi data Kementerian Kesihatan (KKM) mengenai kes COVID-19 kategori empat dan lima serta data kematian akibat pandemik itu bagi setiap 100,000 populasi dalam tempoh 26 Jan hingga 22 Feb.

“Ini dapat dilihat pada carta KKM dan hampir semua kumpulan umur,” katanya dalam kenyataan yang turut memuatkan carta yang menunjukkan kes COVID-19 kategori empat dan lima serta kematian bagi setiap 100,000 penduduk adalah lebih tinggi dalam kalangan individu yang tidak divaksin sepanjang tempoh berkenaan.

“Dapat dilihat jumlah kes yang lebih rendah dijangkiti COVID-19 yang serius (kategori tiga, empat dan lima) dan juga kematian dalam kalangan penerima dos penggalak berbanding kumpulan yang tidak divaksinasi dan kumpulan yang lengkap divaksinasi tetapi belum menerima dos penggalak,” katanya,

Mengenai peratus penggunaan katil unit rawatan rapi (ICU) COVID-19 di hospital Dr Noor Hisham berkata empat negeri menunjukkan peratusan pengisian melebihi 50 peratus iaitu Kelantan dengan 78 peratus, diikuti Johor (69 peratus), Kuala Lumpur (62 peratus) dan Melaka (54 peratus).

Merujuk kes positif COVID-19 yang dicatatkan semalam, beliau berkata 27,179 kes direkodkan dengan 99.37 peratus atau 27,007 kes merupakan kes kategori satu dan dua manakala hanya 172 kes atau 0.63 peratus merupakan kes dalam kategori tiga, empat dan lima.


Banjir: 14 korban direkodkan di seluruh negara

KUALA LUMPUR, 20 Dis – Tempoh 24 jam tanpa hujan lebat di beberapa negeri sedikit memberikan kelegaan dan kegembiraan buat mangsa terjejas dengan banjir yang telah memasuki hari ketiga hari ini.

Namun keadaan cuaca panas itu yang membolehkan keadaan air di beberapa kawasan mulai surut, turut membawa berita duka buat negara apabila terdapat angka korban akibat bencana telah direkodkan.

Lapan mayat ditemukan di Selangor manakala Pahang mencatat jumlah korban seramai enam orang manakala empat lagi dilapor masih hilang dalam kejadian banjir lumpur di Telemong, Bentong.

Penemuan mayat itu menjadikan 14 orang terkoban dalam kejadian banjir yang melanda lapan negeri, dan mengakibatkan 66,939 mangsa dipindahkan ke 466 pusat pemindahan sementara (PPS) banjir yang dibuka di Selangor, Pahang, Terengganu, Kelantan, Negeri Sembilan, Melaka, Perak dan Kuala Lumpur.

Ketua Polis Selangor Datuk Arjunaidi Mohamed berkata di Selangor selain kematian akibat banjir itu direkodkan di Shah Alam dengan empat kematian, di daerah Kajang merekodkan dua kematian dan masing-masing satu di Sungai Buloh dan Sepang.

Satu mayat lelaki berusia lingkungan 30-an dipercayai mangsa lemas pertama ditemukan di jalan masuk utama ke Pangsapuri Alam Idaman, Seksyen 22, Shah Alam pada 7.50 malam semalam.

Penemuan mayat bagaimanapun tidak terhenti di situ apabila pihak Polis Diraja Malaysia (PDRM) mengesahkan tiga lagi mangsa lemas ditemukan maut dalam insiden banjir di Taman Sri Muda, Shah Alam.

Ketua Polis Daerah Shah Alam ACP Baharudin Mat Taib berkata kesemua mayat lelaki dengan dua daripadanya ditemukan pada 1 pagi sementara satu lagi mayat ditemukan pada 5 pagi tadi oleh orang awam dan pihak bomba ketika kerja-kerja penyelamatan sedang dilakukan dan kesemua mayat dibawa ke Hospital Shah Alam untuk tindakan lanjut.

Sementara itu, Pengarah Bomba dan Penyelamat Selangor Norazam Khamis berkata dua mayat lelaki ditemukan di Dengkil dan satu mayat lelaki ditemukan di Sepang hari ini, sementara satu mayat lelaki ditemukan di Desa Coalfields, Kuala Selangor semalam.

Selain itu, beberapa kejadian pecah masuk kedai serbaneka dilaporkan berlaku di kawasan Taman Sri Muda yang sedang mengalami banjir teruk yang dipercayai berlaku sekitar 1 tengah hari hingga 2 petang dan ia disahkan Baharudin kepada Bernama.

Di PAHANG pula, operator kilang M.Gunalan, 38, menjadi korban pertama banjir di negeri itu setelah ditemukan maut pada 2.22 petang Jumaat (17 Dis) kira-kira 100 meter dari lokasi dia dilihat jatuh semasa meredah banjir di jalan berhampiran tanah perkuburan Cina di Gambang.

Korban kedua direkodkan membabitkan seorang lelaki yang dilapor hilang pada 1 pagi semalam, selepas dia dikatakan cuba meredah banjir di Kampung Cempaka bersama seorang rakan dengan menaiki kereta Proton Exora sebelum kenderaan itu terkandas. Bagaimanapun rakannya terselamat.

Dalam pada itu, tiga mayat wanita dan satu lelaki, dipercayai daripada kumpulan lima individu dilapor hilang dalam kejadian banjir lumpur di Telemong, di sini, ditemukan pasukan mencari dan menyelamat (SAR) hari ini yang memulakan operasi bermula 9 pagi di kawasan mereka dilapor hilang.

Mayat lelaki ditemukan pada 1 tengah hari tadi manakala mayat tiga wanita ditemukan pada 1.20 tengah hari, 2 petang dan 4.23 petang, kira-kira dua hingga lima kilometer dari lokasi mereka dilapor hanyut di kawasan sungai di kampung itu.

Di PERAK, meskipun cuaca diramal baik sehingga esok pagi di kebanyakan tempat namun pihak berkuasa akan terus membuat pemantauan khasnya di kawasan berisiko tinggi bagi mengelakkan sebarang kejadian tidak diingini berlaku.

Di TERENGGANU, kebanyakan paras air di sungai-sungai utama di negeri ini berada di paras normal kecuali di stesen bacaan Sungai Kemaman di rumah pam Paya Paman yang merekodkan ketinggian 4.45 meter (m) mengatasi paras bahaya 4m.

Di KUALA LUMPUR, Seramai 371 mangsa banjir di ibu negara masih ditempatkan di tiga PPS yang dibuka serta keadaan baik hari ini menyaksikan 10 jalan yang sebelum ini ditutup akibat ditenggelami air, telah kembali dibuka.

Di KELANTAN, empat sungai utama berada pada paras bahaya iaitu Sungai Lebir di Tualang, Kuala Krai merekodkan bacaan 36.67 meter (m), Sungai Kelantan di Tangga Krai (25.10m), Sungai Kelantan di Jambatan Guillemard (16.29m) dan Sungai Golok di Rantau Panjang, Pasir Mas (10.19m).

Di NEGERI SEMBILAN, Pengarah Angkatan Pertahanan Awam Malaysia Negeri Sembilan Lt Kol (PA) Mohd Syukri Madnor berkata mangsa banjir di negeri itu yang ditempatkan di PPS semakin menurun susulan keadaan cuaca baik hari ini.- BERNAMA


Rakyat boleh pulang ke kampung beraya – Ismail Sabri

BERA, 16 April – Kerajaan masih berpegang dengan pendiriannya sebelum ini untuk membenarkan rakyat pulang ke kampung menyambut Hari Raya Aidilfitri, kata Perdana Menteri Datuk Seri Ismail Sabri Yaakob.

Malah kata Perdana Menteri beliau sendiri telah berpesan kepada mereka yang ditemuinya untuk meraikan hari raya dengan baik bersama keluarga masing-masing selepas dua tahun tidak merayakan perayaan itu di kampung susulan pelaksanaan Perintah Kawalan Pergerakan bagi membendung penularan COVID-19.

Ismail Sabri berkata beliau sendiri sebagai Perdana Menteri ‘lari daripada kebiasaan’ dengan tidak mengadakan rumah terbuka di Seri Perdana pada hari raya pertama, yang merupakan kelaziman setiap kali Aidilfitri, bagi memberi peluang kepada rakyat menyambut hari raya bersama keluarga terlebih dahulu.

“Saya sebut pada mereka (yang saya temui) bahawa anak-anak boleh balik beraya tahun ini. Saya percaya ramai yang sudah pulang ke kampung dari hari puasa pertama kerana jalan raya sesak teruk disebabkan ramai yang pulang untuk berbuka di kampung.

“Kali ini, untuk beri peluang orang balik beraya, kita mengadakan Rumah Terbuka Perdana Menteri pada 8 Mei… balik kampung dahulu beraya dengan keluarga kerana sambutan malam sebelum raya memang ditunggu-tunggu untuk bersama-sama membuat persediaan,” katanya.

Ismail Sabri yang juga Ahli Parlimen Bera berkata demikian semasa ditemui selepas menyampaikan sumbangan daripada Yayasan Petronas kepada golongan memerlukan termasuk golongan miskin, Orang Kurang Upaya (OKU), anak yatim dan ibu tunggal di Masjid Al-Muttaqin, Kampung Mengkarak di sini hari ini.

Bagaimanapun, dalam keseronokan pulang ke kampung, Perdana Menteri meminta orang ramai untuk terus melakukan kawalan kendiri walaupun banyak kelonggaran telah diberikan selepas negara memasuki Fasa Peralihan ke Endemik bermula 1 April lepas.

“Walaupun kawalan kendiri tidak diwajibkan, namun pemakaian pelitup muka masih diwajibkan. Saya berharap masing-masing boleh melakukan kawalan kendiri untuk menjaga keselamatan diri, keluarga dan orang lain walaupun tiada lagi penjarakan fizikal,” katanya.

Mengulas mengenai sumbangan itu, Ismail Sabri berkata sumbangan wang tunai yang diagihkan hari ini dan esok kepada 4,800 penerima dari sekitar Parlimen Bera adalah bagi membantu penerima membuat persiapan menyambut Aidilfitri.

Umat Islam di Malaysia dijangka menyambut Hari Raya pada 3 Mei ini dan Ismail Sabri berkata rumah terbuka di Bera akan diadakan pada 7 Mei di Dataran Kerayong di sini.


Warga emas didakwa lakukan persetubuhan luar tabii dengan kambing betina

KUALA KUBU BHARU 25 Nov – Seorang warga emas mengaku tidak bersalah di Mahkamah Sesyen di sini hari ini atas pertuduhan melakukan persetubuhan luar tabii dengan seekor kambing betina di belakang rumah jirannya, Julai lalu.

Shaari Hasan, 60, didakwa melakukan perbuatan itu di belakang sebuah rumah di Kampung Sungai Buaya, Rawang di sini pada 1.30 tengah hari, 27 Julai lalu, mengikut Seksyen 377 Kanun Keseksaan yang membawa hukuman penjara maksimum 20 tahun dan denda atau sebat, jika sabit kesalahan.

Terdahulu, Shaari, yang memakai baju kemeja bercorak flora mengangguk faham dan mengaku bersalah atas pertuduhan itu yang dibacakan di hadapan Hakim Nurul Mardhiah Mohammed Redza.

Bagaimanapun, ketika ditunjukkan barang kes iaitu pakaian miliknya yang dirampas semasa kejadian iaitu sehelai baju T berwarna hijau dan seluar panjang berwarna coklat, lelaki itu tidak mengakui kedua-dua pakaian berkenaan adalah miliknya.

Nurul Mardhiah kemudian bertanya kepada tertuduh: “Adakah baju dan seluar itu milik kamu?” dan tertuduh, yang merupakan seorang duda menjawab, “Bukan”.

Nurul Mardhiah berkata pengakuan salah tertuduh tidak boleh diterima memandangkan dia tidak mengakui barang kes tersebut dan meminta pertuduhan terhadap lelaki itu dibacakan sekali lagi dan tertuduh mengaku tidak bersalah.

Timbalan Pendakwa Raya Siti Khadijah Amir Hamdzah tidak menawarkan jaminan memandangkan kesalahan itu adalah serius, namun peguam Zolazrai Zolkapli yang mewakili tertuduh memohon jaminan dibenarkan kerana anak guamnya tinggal seorang diri.

Media sebelum ini melaporkan kejadian itu disedari seorang wanita berusia 45 tahun yang terdengar bunyi mengembek dari kandang kambing yang terletak di belakang rumahnya.

Menurut polis, wanita berkenaan yang pergi ke kandang kambing itu mendapati, seorang lelaki yang dikenalinya berada dalam keadaan separuh bogel bangun dari sebelah kambing milik wanita tersebut.

Selepas menyedari kehadiran wanita terbabit, suspek telah melarikan diri dan hasil pemeriksaan mendapati, kambing betina yang menjadi mangsa lelaki itu telah mati. – BERNAMA


Main golf sambil beramal

BUKIT KATIL 2 September – Kejohanan Golf Amal Alumni 4B Malaysia Piala TYT di Tiara Melaka Golf & Country Club, di sini, baru-baru ini berlangsung meriah dan penuh semangat kesukanan.

Program anjuran Biro Sukan dan Rekreasi Alumni 4B Malaysia itu diadakan bertujuan untuk mengeratkan hubungan silaturrahim dalam kalangan badan korporat dan alumni.


NADMA anjur bengkel tingkat kesiapsiagaan agensi dalam pengurusan bencana

KUALA LUMPUR, 19 Okt – Dalam usaha memastikan kefahaman agensi terhadap fungsi dan peranan masing-masing dalam pengurusan operasi bencana, Agensi Pengurusan Bencana Negara (NADMA) menganjurkan Bengkel Pengurusan Pusat Kawalan Operasi Bencana (PKOB) dan Pos Kawalan Tempat Kejadian (PKTK) bagi Zon Tengah di Ipoh, Perak.

Bengkel dua hari bermula semalam itu disertai 117 peserta terdiri daripada wakil Setiausaha Kerajaan negeri, pejabat daerah, Polis Diraja Malaysia, Jabatan Bomba dan Penyelamat Malaysia dari Perak, Selangor dan Kuala Lumpur.

NADMA dalam kenyataan hari ini memaklumkan bengkel tersebut dapat membantu agensi itu membuat penilaian serta penambahbaikan garis panduan dan pelan kontigensi sedia ada bagi memastikan kesinambungan pengurusan bencana yang berkesan.

Selain itu, NADMA juga dapat menilai serta menambah baik keberkesanan komunikasi pelbagai peringkat merangkumi operasi di lapangan, taktikal di peringkat negeri dan strategi di peringkat pengurusan bencana pusat.

“Platform ini juga akan dapat membantu agensi-agensi berkaitan menambah baik strategi pengendalian bencana di peringkat PKOB dan PKTK kerana kunci kepada kejayaan sesuatu operasi bencana bergantung kepada koordinasi yang cekap, menyeluruh dan pantas.

“Kesiapsiagaan terhadap bencana perlu melibatkan kerjasama bersepadu di antara agensi kerajaan, bermula dari peringkat pusat, negeri dan daerah serta pihak swasta dan pertubuhan bukan kerajaan (NGO), termasuklah orang perseorangan,” menurut kenyataan itu.

Menerusi bengkel itu, peserta turut menyertai Table Top Exercise (TTX) yang merupakan gambaran simulasi untuk merancang dan membuat tindakan secara strategik ketika berhadapan dengan situasi kritikal atau bencana.

Latihan simulasi berkala yang diadakan setiap tahun itu merupakan langkah proaktif NADMA dalam memberi pendedahan yang berterusan kepada kumpulan pengurusan bencana.

“Sebagai persiapan bencana, peserta diberi pendedahan kepada isu-isu lapangan melalui senario bencana yang berbeza kepada yang bertanggungjawab membuat keputusan di PKTK dan PKOB negeri,” menurut NADMA.


Hospital Medan ATM di Johor rawat 944 pesakit, kes sembuh 877 – Hishammuddin

KUALA LUMPUR 7 Sept – Seramai 944 pesakit COVID-19 telah menerima rawatan di Hospital Medan Angkatan Tentera Malaysia (ATM) yang beroperasi di Hospital Sultanah Aminah, Johor Bahru, sejak dibuka pada 21 Jun lalu.

Menteri Kanan Pertahanan Datuk Seri Hishammuddin Tun Hussein menerusi catatan di Facebook rasminya berkata, hospital berkenaan yang memasuki hari ke-79 pengoperasiannya hari ini dengan kapasiti 80 katil biasa dan empat katil unit rawatan rapi (ICU), turut merekodkan kes sembuh seramai 877 individu.

“Saya amat bangga dan menghargai kesungguhan anggota-anggota Tentera Darat Malaysia khususnya Kor Kesihatan Diraja yang sentiasa sanggup merisikokan diri serta bertugas sebilang masa demi membantu pasukan Kementerian Kesihatan (KKM) perangi COVID-19.

“Semestinya usaha sama ATM dan KKM ini akan terus diperkukuh. Saya telah sebut baru-baru ini bahawa Hospital Medan akan segera ditambah di negeri-negeri yang memerlukan. ATM kini hanya tunggu lampu hijau KKM untuk diatur gerak,” katanya.

Pada 2 September lalu, Hishammuddin dilapor berkata ATM akan mendirikan Hospital Medan di lima negeri yang dikenal pasti berdepan penularan jangkitan harian COVID-19 yang tinggi ketika ini.

Hishammuddin pada masa sama, turut menegaskan ATM akan terus berusaha memerangi COVID-19, yang merupakan musuh negara demi nyawa dan kesejahteraan rakyat serta keselamatan tanah air.


584 kes COVID-19 akibat varian baharu

PUTRAJAYA 5 Julai – Sebanyak 584 kes COVID-19 di Malaysia dikesan akibat varian baharu yang melibatkan jangkitan meluas dan pantas serta menular menerusi bawaan udara, kata Menteri Kesihatan Datuk Seri Dr Adham Baba.

Menurutnya, varian baharu itu dikesan menerusi beberapa tindakan pencegahan bagi ancaman varian Delta (B1617.2) termasuk jujukan genom susulan kenyataan Pertubuhan Kesihatan Sedunia (WHO) bahawa negara tertentu terancam dengan varian baharu itu.

“Kami dapati memang ada ancaman terhadap varian baharu di negara kita,” katanya dalam sidang media perkembangan Program Imunisasi COVID-19 Kebangsaan (PICK) bersama Menteri Penyelaras PICK, Khairy Jamaluddin, di sini hari ini.

Daripada 584 kes yang direkodkan itu, 40 kes adalah daripada varian Delta yang dikatakan ganas, varian Beta (B.1.351) sebanyak 136 kes, varian Alpha (B117) sebanyak 10 kes, dua kes melibatkan varian B1525, empat kes B161.7.14 dan varian membimbangkan (VOC) sebanyak 392 kes, katanya.

Dr Adham berkata, Kementerian Kesihatan (KKM) akan menjalankan kegiatan pencegahan dan kawalan berterusan antaranya berdasarkan kadar insiden tinggi dalam satu kawasan, kes menular dengan cepat dan membabitkan kematian.

“Kami akan buat jujukan genom dan dari situ kami akan tahu sama ada seorang individu itu mendapat jangkitan daripada varian baharu,” katanya.

“Ia ada kaitan dengan vaksin diberikan. Kami sudah maklumkan dua dos adalah dasar perlu dilaksanakan di negara ini supaya imunisasi dan ketahanan daripada varian baharu ini dicapai dengan baik,” tambah Dr Adham.

Menurutnya, sebanyak 18.6 respons kendiri berhubung kesan sampingan selepas imunisasi (AEFI) diterima melalui aplikasi Mysejahtera bagi setiap 1,000 dos vaksin diberikan sejak bermulanya Program Imunisasi COVID-19 Kebangsaan.


Pemansuhan AP langkah tepat, jamin kelangsungan bekalan makanan

PUTRAJAYA, 22 Mei – Langkah pemansuhan import (AP) untuk bahan makanan adalah bertepatan dengan hasrat menjamin kelangsungan bekalannya dan dijangka mencetuskan lambakan di pasaran, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

“Daya saing di pasaran membabitkan barangan keperluan asas akan lebih kompetitif dan diunjur bakal mencetuskan pengurangan harga mengikut kuantum tertentu, bergantung kepada aspek kualiti dan pembungkusan,” katanya dalam kenyataan hari ini.

Rabu lepas Perdana Menteri Datuk Seri Ismail Sabri Yaakob dilaporkan berkata kerajaan bersetuju untuk tidak mengenakan AP bagi import sebarang bahan makanan berkuat kuasa serta merta, bagi memastikan bekalan makanan negara mencukupi.

Ia antaranya merangkumi komoditi agromakanan tertentu seperti kubis bulat, kelapa tua biji, ayam (keratan ayam dan ayam bulat) dan susu cair.

Bagaimanapun Nanta berkata pemansuhan AP akan mengambil masa untuk memberi kesan positif kepada pengguna kerana bergantung kepada proses perolehan, pensijilan halal dan pemeriksaan kastam.

“Menyedari hakikat ini, usaha rentas kementerian akan diketengahkan, mencakupi beberapa aspek asas di bawah kawal selia kementerian. Intipatinya akan dibentangkan dalam mesyuarat kabinet esok,” katanya.

Sementara itu Nanta berkata mesyuarat kabinet yang diawalkan esok (23 Mei) amat dialu-alukan kerana bakal menentukan langkah intervensi kerajaan dalam merungkai isu barangan keperluan harian, khususnya ayam.

Katanya langkah intervensi itu harus berteraskan rentas kementerian dan ‘whole of government’ bagi memastikan sebarang usaha penyelesaian tidak dilaksanakan secara bersendirian dan tiada kesinambungan.

Beliau (perdana menteri) berkata Kementerian Perdagangan Dalam Negeri dan Hal Ehwal Pengguna (KPDNHEP) serta Kementerian Pertanian dan Industri Makanan (MAFI), masing-masing akan membentangkan laporan berkaitan isu itu, termasuk perancangan jangka pendek dan panjang bagi mengatasinya. – BERNAMA


Anwar serah kepada badan siasatan siasat isu dana RM600 bilion

PUTRAJAYA, 5 Disember – Perdana Menteri Datuk Seri Anwar Ibrahim berkata beliau menyerahkan sepenuhnya kepada badan siasatan untuk menyiasat isu dana RM600 bilion yang didakwa diseleweng kerajaan terdahulu.

Dalam sidang media selepas mempengerusikan Mesyuarat Khas Kabinet Kerajaan Perpaduan hari ini, beliau berkata Kementerian Kewangan telah memaklumkan mengenai beberapa pelanggaran melibatkan isu dana itu.

Kementerian Kewangan memberi makluman beberapa pelanggaran itu tetapi ini kita serah kepada badan siasatan untuk lihat sejauh mana pelanggaran rasuah dan penyelewengan berlaku,” katanya.

Kontroversi mengenai penggunaan dana kecemasan berjumlah lebih RM600 bilion ketika negara berdepan pandemik COVID-19 pernah dibangkitkan bekas Ketua Menteri Melaka Adly Zahari pada 15 Nov lepas.

Hari ini, bekas Perdana Menteri Tan Sri Muhyiddin Yassin dilaporkan berkata beliau tidak takut untuk disiasat susulan dakwaan penyelewengan dana kerajaan berjumlah RM600 bilion ketika mengetuai pentadbiran sebelum ini.

Muhyiddin berkata ini kerana beliau tahu beliau tidak melakukan penyelewengan duit rakyat yang diamanahkan kepada kerajaan untuk digunakan bagi membantu orang ramai semasa zaman susah, terutamanya ketika pandemik COVID-19.

Ditanya adakah Suruhanjaya Siasatan Diraja (RCI) akan diwujudkan berhubung isu dana RM600 bilion, Anwar berkata perkara itu belum dibawa untuk perbincangan dengan Jemaah Menteri.

“Saya ingin tumpu urus ekonomi negara, beri keyakinan (kepada pelabur) dan sekarang nampak baik pelaburan India, China, Amerika Syarikat  dan Eropah untuk jana petumbuhan ekonomi,” katanya.

Mengenai keputusan Polis Diraja Malaysia menyiasat isu berkaitan perkauman dan keagamaan, beliau berkata perkara itu bukan arahan beliau atau Kerajaan Perpaduan pimpinannya.

“Saya pun tidak pernah arahkan (isu perkauman dan keagamaan disiasat), malah beritahu Ketua Polis Negara bahawa kritikan kepada perdana menteri dan kerajaan dalam sistem demokrasi dibenarkan dan diizinkan,” katanya.

Ketika ditanya sama ada kerajaan akan menyemak pelan 5G, Anwar berkata beliau telah mengarahkan  pelan itu disemak semula kerana tidak dilaksanakan secara telus oleh kerajaan sebelum ini dan ketiadaan proses tender sewajarnya.

“Maka, ia perlu disemak semula bagi memastikan kami mematuhi prosedur kewangan yang ketat untuk memastikan perkara itu dilakukan dengan betul,” katanya.


Mayat bakal pengantin ditemukan

MARANG 27 Dis – Mayat bakal pengantin yang dikhuatiri lemas di Pantai Kelulut Jumaat lepas, ditemukan terdampar di Pantai Alur Tuman di sini pagi ini.

Mayat Naim Hariri Kamaruddin, 31, dari Kuala Lumpur ditemukan pada 8.55 pagi oleh pasukan penyelamat yang membuat rondaan di pantai itu, kira-kira tiga kilometer dari lokasi beliau dilaporkan hilang.

Ketua Polis Daerah Marang DSP Mohd Zain Mat Dris berkata ayah mangsa Kamaruddin Abdullah, 59, telah dipanggil untuk membuat pengecaman dan mengesahkan bahawa mayat tersebut adalah anaknya berpandukan beberapa identiti.

“Mayat dijumpai dalam keadaan yang sempurna tanpa sebarang kecederaan dan akan dihantar ke forensik Hospital Sultanah Nur Zahirah (HSNZ) untuk tindakan lanjut.

“Dengan penemuan ini, operasi mencari dan menyelamat (SAR) di Pantai Kelulut ditamatkan dan tumpuan akan diberi untuk satu lagi operasi mencari lelaki yang masih belum ditemukan di Pantai Jambu Bongkok,” katanya kepada pemberita di sini hari ini.

Naim Hariri datang ke Terengganu pada Khamis lepas dijadualkan bernikah dengan tunangnya, Fatin Nabilah Huda Ismail, 27, di Masjid Kampung Surau Haji Mat Zin, Bukit Payung semalam. – BERNAMA